Сурхондарёда боғча очадиган тадбиркорлар янада қўллаб-қувватланади...\n02.06.2021 13:11 0 1284\nСурхондарё вилоят фаоллар йиғилишида иштирок этаётган президент Шавкат Мирзиёев мактабгача таълим ривожи учун амалга ошириладиган ишларга тўхталиб ўтди.\n— Вилоятда мактабгача таълим қамрови 41,5 фоизни, жумладан Бандихонда 20 фоиз, Деновда 27 фоиз, Қумқўрғонда 32 фоизни ташкил этади.\n2021-2022 йилларда 22 та давлат, 37 та давлат-хусусий шериклик, 1 мингдан ортиқ оилавий боғчаларни барпо этиш, бир йиллик мажбурий мактабга тайёрлов гуруҳларини ташкил қилиш орқали, қамровни 60 фоизга етказиш режалаштирилган.\nБоғча очадиган тадбиркорларни давлат томонидан янада қўллаб-қувватлаймиз. Оилавий боғчалардаги болалар сонини 25 нафардан 50 нафаргача ошириш ва 4 нафаргача ходим ёллашга рухсат берилди.\nБундай боғчаларга мебель ва жиҳозлар сотиб олиш учун 30 миллион сўмгача, 3 йил муддатга 6 ойлик имтиёзли давр билан 5 фоизли кредитлар ажратилади.\nДавлат-хусусий шериклик асосидаги боғчаларга қатнайдиган ҳар бир бола учун бюджетдан ажратиладиган субсидиялар миқдори 50 фоиздан 75 фоизга оширилади. Уларнинг электр ва табиий газ бўйича харажатларининг 50 фоизи бюджет ҳисобидан қоплаб берилади, - деди давлат раҳбари.\nЙиғилишда маълум қилинишича, ушбу мақсадларга давлат ҳисобидан 238 миллиард сўм маблағ ажратилади\nбоғча Сурхондарё Президент


Мурожаатномадан хулосалар: Ўзбекистон муҳташам 10 йилликка кириб бормоқда » Muzlik.uz - O‘zbekiston yangiliklari\nСенат раисининг биринчи ўринбосари Содиқ Сафоев Ўзбекистон янги босқичга ўтиши учун замин яратилганини билдирди. У бу ҳақда президент Шавкат Мирзиёевнинг Олий Мажлисга мурожаатномаси юзасидан ташкил этилган Халқаро пресс-клубнинг навбатдаги сессиясида фикр билдирган, деб хабар бермоқда «Газета.uz» мухбири. «Сўнгги уч йилда мамлакатимизда катта ишлар амалга оширилди… Мана шуларнинг таҳлили асосида айтишим мумкинки, бизда янги босқичга ўтиш учун замин яратилди. Ўтган уч йилликнинг якуни эса сайлов бўлди. Мен шундай хулоса қилдимки, кечаги мурожаат кейинги йилда қилинадиган ишларнинг мурожаати эмас, балки кейинги ўн йиллик масаласидир», — дея фикр билдирди у. Сенатор Содиқ Сафоевнинг таъкидлашича, Ўзбекистон муҳташам 10 йилликка кириб бормоқда. Фото: Халқаро пресс-клуб. "Газета.uz"да реклама «Биз учун бу — ҳаёт ва мамот масаласи. Биз замонавийлашган, рақобатбардош давлат бўламиз, ё ортда қолиб кетамиз. Шунинг учун, келгуси давр қадимий ўзбек халқининг минг йиллик тарихидаги энг муҳим 10 йиллик бўлади, десам муболаға бўлмайди», — деди у. Сенатор давлат раҳбарининг мурожаатномаси орқали миллий якдлиллик платформаси яратилганига урғу берди. Унинг айтишича, жаҳонда тўртинчи саноат инқилоби юз бермоқда, янги технологиялар ҳаётнинг турли жабҳаларида кенг татбиқ этилмоқда. Зеро, мурожаатномадаги вазифа ва топшириқлар фақат парламент ё ижро ҳокимияти учун айтилмади. Ушбу платформа атрофида халқ бир бўлиб, жипслашиши лозим. Халқаро пресс-клуб раиси Шерзодхон Қудратхўжаев давлат раҳбари мурожаатномасини «тўртта Т» тамойили бўйича англаганини айтди: «Мурожаатномада таҳлил, таклиф, танқид ва ташаббус бор эди». Фото: Халқаро пресс-клуб. Икки соат ва эллик дақиқа давом этган мурожаатноманинг қарийб 64 дақиқаси айнан иқтисодий ривожланиш мавзусига бағишланди. Бош вазир ўринбосари — молия вазири Жамшид Қўчқоровга кўра, президент таъкидлаган рақамли иқтисодиёт давлатларнинг қиёфасини ўзгартирмоқда, самарадорликни ошириб, шаффофликни кучайтирмоқда. Фото: Халқаро пресс клуб «Мурожаатномада хуфёна иқтисодиёт масаласига тўхталди. Ҳар хил баҳоларга кўра, унинг салмоғи иқтисодиётимизда 45 фоиз улушга эга. Бунга қарши кураш йўли қандай? Қарши кураш йўллари амалга оширилмоқда. Бу солиқ ислоҳоти, асосан. Иккинчидан, тадбиркорлар ҚҚС тўлаб, ҳисоб-фактура қоғозларини ишлатса, товарлар айланмасини кузатиб бўлмайди. Шунинг учун, электрон ҳисоб-фактуралар айланмасини жорий этяпмиз. Шу асосда маълум бир товарнинг ўз эгасига етиб бориши, солиқ тўланишини кузатиб борамиз. Бу меҳнат унумдорлиги ошишига сабаб бўлади. Шунинг учун, барча рақамли иқтисодиётга катта эътибор қаратмоқда», — деди молия вазири. «Газета.uz» Шавкат Мирзиёевнинг парламентга мурожаатида билдирилган асосий фикр ва иқтибосларни бир жойга жамлаб, эълон қилди.\nРегби федерацияси раҳбарияти қайта сайланди


Сурхондарёда банк карталаридаги пулни “нақдлаштириб бериш” баҳонаси билан ўмарган эркак қамалди\n11:39 / 07.05.2015\nТермиз шаҳрида қаллоблик билан шуғулланган Салим Тожиев (исм-шарифлар ўзгартирилган) ҳибсга олинди. Бу ҳақда Термиз шаҳар прокурори Сирожиддин Номозов “Ҳуқуқ” газетасида эълон қилинган мақоласида маълумот берди.\nЁзилишича Салим Тожиев дўконлар атрофида кезиб юриб, содда одамларга банк пластик карталаридаги маблағни фоизсиз нақдлаштириб бериш баҳонасида улардан тўлов карталарини бир олган, ундаги пулларни эса ўз эҳтиёжлари учун сарфлаб юборган. Жумладан, ака-сингиллар Б. Пўлатов, Л. Пўлатова, уларнинг ҳамкасби Ш. Эрматовнинг карталари шу йўл билан эгаларидан олинган.\nТожиевга маблағларини берган одамлар у ўз ваъдасини бажарашини анча муддат кутишган, лекин, натижа бўлмагач, алданганларини тушуниб, ҳуқуқ-тартибот идораларига мурожаат қилганлар. Натижада қаллоб қўлга олинган.\nТермиз шаҳар судининг ҳукмига кўра унга 5 йил 6 ой озодликдан маҳрум қилиш жазоси тайинланган.


Коутиньо: Сўнгги дақиқаларгача ғалабага умид қилгандик\n23 июнь, 2018, 06:00\nБразилия терма жамоаси ярим ҳимоячиси Филиппе Коутиньо ЖЧ-2018 гуруҳ босқичи иккинчи турида Коста-Рика (2:0) устидан қозонилган ғалабадан сўнг ўз фикрларини билдириб ўтди.\nФутболчи ўйинга қўшиб берилган дақиқада гол киритиб, жамоасининг ғалабасига муносиб ҳисса қўшди ва ўйиннинг энг яхши футболчиси деб тан олинди.\n- Биз кучли жамоамиз. Буни майдонда кўрдингизлар. Неймарнинг ҳиссиётларини ҳам кўрдингиз. Жамоамиз ғалабани қидирган эди. Илк дақиқалардан олдинга ташландик. Сўнгги дақиқаларгача ғалабага ишонгандик. Ким гол ургани муҳим эмас. Биз рақибнинг ҳимояланишини билардик. Шунга қарамасдан ҳотиржамликни сақлаб ҳужумлар уюуштирдик. Якунда кутилган натижа бўлди, - дейди Коутиньо.\n“Е” гуруҳида иккинчи турдан сўнг Бразилия ва Швейцария термалари 4 тадан очко жамғариб, биринчи ва иккинчи ўринларни банд этиб туришибди. Сербияда 3 очко бўлса, Коста-Рикада бирорта очко йўқ ва турнирни тарк этган жамоалар қаторидан ўрин олди.


“Болам мураккаб операция қаршисида турганини билмайди ҳам” – Ҳиндистонда қолган Исломжонга ёрдам берайлик\nKun.uz сайтида шифо излаб хорижга йўл олган ва мураккаб вазиятга тушиб қолган кўплаб юртдошларимизга оид хайрия акциялари мунтазам ёритиб борилади. Навбатдаги беморимиз, 11 ёшли Исломжон Шуҳратов ҳам ана шундай тоифадан.\n“Ўғлим Исломжон юракнинг мураккаб дарди билан туғилган. Унинг тузалиб кетиши учун кўп ҳаракатлар қилдик. Шу якка-ю ёлғиз боламиз соғайсин, деб бошқа фарзанд кўришга ҳаракат ҳам қилмадик. Аллоҳнинг иродаси билан ўғлим 11 ёшга кирди ҳамки, дардига даво топа олмадик. Ўзбекистонда бу операцияни амалга ошириш имкони йўқлиги тўғрисида хулоса берилганидан кейин топган-тутганимизни тўплаб, қарз-ҳавола қилиб, Ҳиндистонга йўл олишга мажбур бўлдик”, – дейди дадаси Ғайрат Рўзиев.\n“Яқин кунлар ичида 55 минг доллар пулини тўласак, операция қилишларини айтишган. Лекин бизда бунча маблағ йўқ. Болам мураккаб операция қаршисида турганини билмайди ҳам. Ўзингизни менинг ўрнимга қўйиб кўринг, болам кўз ўнгимда сўнишига қандай чидайман? Азиз юртдошлар, болагинамга ёрдам беринг”, – сўзларини тугатди кўзида ёш билан ота.\nИсломжоннинг танаси азоб чекса-да, руҳи тетик, ота-онасини тушкунликка туширмаслик учун билдирмасликка ҳаракат қиларкан. Ҳаётни эндигина англаб етаётган бу қувноқ болажон бугун ҳар биримизнинг кўмагимизга муҳтож бўлиб турибди. Ўйлаймизки, савоб умидидаги сахий инсонлар уни ноумид қолдирмайдилар.\nИсломжон Шуҳратовга оид маълумотлар:\nUzcard: 8600 0609 4280 0336 дадаси Ғайрат Рўзиев номида\nВиза: 4847 9950 3253 5569 Ғайрат Рўзиев номида\nСбербанк: 5228 6005 4218 5915 бобоси Шуҳрат Рўзиев номида\nТелефон: +998889300787, +919891895148 (Ҳиндистондаги рақам)


«Еб тўймас» терговчи ёхуд инвестордан шилинган 47 300 доллар тарихи\n«Еб тўймас» терговчи ёхуд инвестордан шилинган...\n09.05.2019 04:07 0 3074\nШунда терговни яна В.Алиев давом эттиради. Ва яна «эски ҳунар»ни бошлайди.\nЖабрланувчига «Тўйда қарз бўлиб қолдим, 15 минг доллар берсангиз, барча жиноятчиларни топиб, етказилган зарарни тўлиқ ундириб бераман», деб ваъда беради. О.Бозкурт ёнидан 7 минг 500 АҚШ доллари чиқариб унга тутқазади.\nОлий суд порахўр терговчи


Шомуродовга огоҳлик қўнғироғи... » Ўзбекистон янгиликлари – Zamin.uz\n, 19 2021, 04:14\n24 сен, 10:36 3 612 Спорт\nЖозе Моуриньо бошқарувидаги “Рома” Италия грандлари қаторига қайтишга интиляпти. “Бўрилар” ҳозирча буни уддаламоқда.\nРим клуби футболчилари португалиялик мураббий қўл остида А Серия ва УЕФА Конференциялар лигасидаги жами саккизта учрашувдан еттитасида зафар қучди ва кутилмаганда “Верона”га ютқазиб қўйди.\nЖозе Моуриньо айнан ўша учрашувда Элдор Шомуродовни А Серияда илк маротаба бошланғич таркибда майдонга туширган эди. Унгача легионеримиз фақат иккинчи бўлимнинг охирларида ўйинга қўшилиб, кам ўйнаса ҳам бир неча бор голли вазиятларда бевосита иштирок этиб келаётганди.\n“Верона”га қарши учрашувда Элдор Шомуродов бирорта самарали ҳаракатни амалга ошира олмади, яъни жамоасининг голларида иштирок этгани йўқ. Буни Жозе Моуриньо ҳам бешинчи тур учрашувида “Удинезе”га қарши таркиб танлашда инобатга олишни унутмади.\nРимликлар учун ушбу муҳим тўқнашувда Шомуродов захирада қолдирилди. “Олимпико” аренасидаги ўйин мезбонлар устунлигида ўтди. “Удинезе” жиддий қаршилик кўрсатганига қарамай, римликларнинг энг қимматбаҳо футболчиси Тэмми Абрахам 36-дақиқада рақиб дарвозасини ишғол қилди.\nРиккардо Калафьори ёрдамида киритилган гол кейинчалик ягоналигича қолди ва “Рома”га қимматли уч очкони келтирди.\nЖозе Моуриньо бу баҳсда ўзбекистонлик футболчини 86-дақиқада учрашув қаҳрамони Тэмми Абрахам ўрнига туширди. Табиийки, аввалги учрашувда 66 дақиқа тўп тепиб, ўзини кўрсата олмаган ҳамюртимиз бу гал беш дақиқада бирон нимани уддалаши анча мураккаб эди.\nШу ўринда, эътибор қаратилиши керак бўлган бир жиҳат бор. Шомуродов “Рома”га ўтганидан кейин ўртоқлик учрашувларида ва илк расмий учрашувида гол уриб, жамоанинг асосий ҳужумчиси мақомига кўтарилганди. Кейинчалик римликлар ўз тарихида энг қиммат футболчи – Тэмми Абрахамни сотиб олди. Жозе Моуриньо Англияда футболида суяги қотган “Челси” тарбияланувчисини сўзсиз асосий таркибнинг муқим ҳужумчиси қилиб белгилади ва Шомуродов ўз ўзидан унинг ўринбосарига айланди.\nТэмми Абрахамга эътироз йўқ. “Рома”да муҳим голларни уряпти. Лекин кейинги пайтда Шомуродов англиялик ҳужумчига ўринбосарлик мавқеини ҳам бой бераётгандек кўринмоқда. Чунки, Жозе Моуриньо сўнгги ўйинларда яна бир ҳужумчи Стефан Эл-Шааравига Элдорга қараганда кўпроқ имконият ва ўйин вақти тақдим қилмоқда. Қолаверса, “Реал”дан келган Борха Майораль ҳам ўз вақтини кутяпти ва Жозе унга ҳам ўзини кўрсатиш учун имконият бериши шубҳасиз.\nТўғриси, Шомуродов марказий ҳужумчи позициясидан ташқари, ҳужум ташкил қилиш, голли пас узатиш, тўп учун кураш, ҳимояга ёрдам бериш каби кўплаб вазифаларни Абрахам ва Эл-Шааравидан яхшироқ уддалаяпти. Бироқ, ҳужумчининг асосий вазифаси гол уриш ва айнан шу борада Элдор рақобатчиларидан ортда қолмоқда.\nГранд клубларда босим кучли бўлади. Рақобат ҳам. Шомуродовга мухлислик қилаётганлар унинг бошланғич таркибдан узоқлашиб қолишидан хавотирда. Бир сўз билан айтганда, Шомуродов ҳар гал бўлмаса ҳам, вақти-вақти билан гол уриб туриши шарт. Унинг Римдаги голсиз серияси эса еттита учрашувга етди. Бу кетишда футболчимиз захирада узоқ қолиб кетиши мумкин.\n“Рома” қийин ғалабадан кейин очколари сонини 12 тага етказиб, тўртинчи ўринга кўтарилиб олди. Моуриньо шогирдлари бешта учрашувни ҳам ўз фойдасига ҳал қилган пешқадам “Наполи”дан уч, кучли учликдаги “Интер” ва “Милан”дан бир очкога ортда қолмоқда.\nЭлдор Шомуродов жамоаси учун кейинги баҳс Рим дербиси бўлади. 26 сентябрга белгиланган учрашувда “Рома” футболчилари “Лацио” меҳмони бўлади. Бўлажак беллашувларда ҳамюртимиз ўзини кўрсата олишига умид қилиб қоламиз.\nБугун “Рома” ўйнайди. Моуриньо аламли мағлубиятдан кейин Шомуродовга имкон берадими? 23 сен, 10:28\n"Рома"нинг кечаги мағлубиятидан сўнг Шомуродов танқид остида қолди! 20 сен, 09:29\nШомуродовга муносиб баҳони Рим халқи берди ва Элдор ўз фикрини билдирди! 18 сен, 14:04\nМоуриньо: Мен қўрққанимдан ёлғон гапирдим! 13 сен, 14:14\nШомуродов голли пас оширган ўйинда Моуриньо тарихий натижа қайд этди 23 авг, 13:00\nЖозе Моуриньо: Элдор Шомуродов «Рома»га келиши билан ўзини кўрсатди 18 авг, 15:53\nМутахассис хатарли касаллик хавфини камайтирувчи маҳсулотларни маълум қилди 19 окт, 00:15 145\nНега АҚШ ва Канадада ёмғир сувини йиғиш тақиқланган? 18 окт, 23:47 183\nТошкентда маст ота ўғлини болға билан уриб ўлдириб қўйди 18 окт, 23:23 177\nҲасанбой Дўсматов ва Амит Пангал қарама-қаршилигига гувоҳи бўламизми? 18 окт, 23:00 191\nU-23 Осиё чемпионати саралаш босқичи Ўзбекистонда ўтказилади 18 окт, 22:44 196\nҚўшиқлари билан миллионлаб қалбларни забт этган турк хонандаси Тарканнинг ҳаёти ва ижод йўли (фото) 18 окт, 22:11 224\nАйрим жарималар камайтирилмоқда 18 окт, 21:43 235\nКўп қаватли уйларнинг «подвал»ларида бизнес қилишга рухсат берилди 18 окт, 21:11 208\n“Ньюкасл” хўжайинлари клубни Зиданга топширишмоқчи 18 окт, 20:50 298\nАгентнинг очкўзлиги Погбанинг суперклубга трансферини барбод қилди 18 окт, 20:30 310\nНидерландияда масжидлар ва мусулмонлар махфий равишда кузатилган 18 окт, 20:06 290\nҲамид Карзай “Толибон”нинг дунёда тан олиниши ҳақида гапирди 18 окт, 19:45 438


Теҳрон ҳукумати мамлакат марказида оғир сувда ишлайдиган реактор қуриш режасини бекор қилиш ҳақидаги Европа Иттифоқининг талабини рад қилмоқда.\nЭрон Ташқи Ишлар вазири Камол Харрозий¸ биз Аракдаги ушбу йирик лойиҳани тўхтатиш тўғрисидаги талабни қабул қила олмаймиз¸ деб таъкидлади.\nЕвропа Иттифоқи Эронни ушбу лойиҳани амалга оширмасликка чақирмоқда. Теҳроннинг билдиришича¸ ундан тиббиëт ва бошқа тадқиқот ишлари учун ядровий материаллар ишлаб чиқаришда фойдаланилади.\nБироқ¸ қуролларни назорат қилувчи мутахассислар¸ ушбу реактор ядровий қуроллар учун материаллар ишлаб чиқариш мақсадида ҳам ишлатилиши мумкин¸ дея хавотир билдирмоқдалар.


Мирпўлат Мирзо. “Ойдан-да гўзалдир, кундан-да гўзал!..” - www.ziyouz.uz\nБош саҳифа Илм ва фанАдабиётМирпўлат Мирзо. “Ойдан-да гўзалдир, кундан-да гўзал!..”\nЧоп этилган 15.02.2021 24.12.2020 МуаллифZiyouz.uz\nШуни тан олиб айтиш керакки, адабиёт майдонида Чўлпон сингари бутун ижоди, ҳаётий фаолияти Ватан қайғуси, миллат изтироби, ҳуррият орзуси билан ёнган шоир камдан-кам учрайди. Жаҳон шеърияти саҳнида теран фалсафий мушоҳадаларга йўғрилган ёхуд ўтли сатрларида олам ва борлиқни куйлаган, қалбидаги орзу ва армонларини ёниб қаламга олган истеъдодли шоирлар бисёр. Лекин жисму жони юрт озодлиги, Ватан эрки, миллат истиқлоли билан ўртанган Чўлпон сингари оташин сиймолар саноқлидир.\nҚуйидаги сатрларда шоир юрагини бир умр оғритган изтиробли туйғуларнинг ҳамда кўнгил тубидаги ададсиз нафратнинг бир қиррасини кўриш мумкин:\nҚарғалар боғларда қағлашиб қолдилар,\nБилмадим, кимларнинг қисмати узилур?\nЁнғоққа ёпишиб бир чангал солдилар,\nБилмадим, кимларнинг умиди йўқ бўлур?\nЭй, совуқ эллардан муз кийиб келганлар,\nУ қўпол тушингиз қорларда йўқ бўлсин!\nЭй, менинг боғимдан мевамни терганлар,\nУ қора бошингиз қорларга кўмилсин!\nМустамлака истибдодини, юрт эрксизлигини ич-ичидан ўтказиб яшаган шоир “Бузилган ўлкага” номли шеърида:\nЭй, тоғлари кўкларга салом берган зўр ўлка,\nНега сенинг бошингда қуюқ булут – кўланка?..\nдея фиғон чекади.\nШоирнинг “Кўнгил” номли шеърида эса у юрагида олиб юрган дардининг бемисл залворини ҳис этиш мумкин:\nКўнгил, сен бунчалар нега\nНечун сен бунча сустлашдинг?..\nЧўлпон ижоди билан танишарканман, ҳар гал ундаги бу теран ғусса, адоқсиз аламангиз, айни пайтда курашчан руҳ қачон шоир юрагига жо бўлди, дея ўйга толаман. Келинг, яхшиси, Чўлпоннинг ҳаёт йўлига бир назар ташлайлик.\nАбдулҳамид Чўлпон 1897 йили Андижон шаҳрида таваллуд топди. Адулҳамиднинг отаси Сулаймонқул Андижоннинг кўзга кўринган обрўли ва бадавлат кишиларидан бўлиб, газлама савдоси билан шуғулланган ва ҳамшаҳарлари орасида Сулаймон баззоз номи билан машҳур бўлган. Онаси Ойша ая хат-саводсиз бўлишига қарамай, тагли-тугли, оқ-қорани таниган, зеҳн-фаросатли, кўпгина халқ қўшиқлари-ю маталларини ёд билгувчи аёл эди.\nСулаймон баззоз тижоратдан ташқари, илм ва маърифат, шеърият билан ҳам шуғулланган. Бирмунча ғазал ва мухаммаслар машқ қилиб, уларни кичик бир девон ҳолига келтирган. Демак, Чўлпондаги шоирлик иқтидори унинг қонида бор эди.\nЧўлпон қачон ва қаерда таълим олди? Унинг биринчи муаллими ким?\nЧўлпоннинг синглиси бу ҳақда шундай хотирлайди: “Акам жуда эрта хат-савод чиқарган. Мактаб, мадраса таълими билан бирга нўғай ва турк домлаларидан ҳам алоҳида сабоқ олган. Андижонга келган турк уламоларидан Муниф афанди акамга саккиз ой давомида Қуръони Карим мутолаасини (қироатини) ўргатган, мана шу қисқа давр ичида акам Қуръони Каримни хатм қилиб чиққан…”\nСулаймон баззоз фарзандининг ҳар томонлама билимли бўлиши учун ҳаракат қилган. Махсус ёлланган ўқитувчи ўғилга турк, рус, форс, араб тилларини ўргатган, уни мусиқа илмидан бохабар қилган. Бундан ташқари, ота ўғлининг Андижон ва Ўшдаги рус-тузем мактабларида ўқишини ҳам ҳар томонлама қўллаб-қувватлаган.\nЁш Чўлпоннинг илм савияси юксалишида савдо юмуши билан Тошкентдан Андижонга қатнаб турадиган (кейинчалик Сулаймон баззоз уни ўз қариндошларидан бирига уйлантириб қўйган) Олимхон исмли бир табаррук зотнинг таъсири бўлган. Олимхон йигирма тўрт йил мадраса таҳсилини кўриб, ҳаж сафарини адо этган. Инқилобга қадар йигирма йилдан зиёдроқ Москва ва Варшава шаҳарларида савдо ишлари билан машғул бўлган. У ўн олтита Шарқ ва Ғарб тилларидан ўн олтитасини билган. Унинг дунёвий фикрлари ёш истеъдод онгини очишда хизмат қилгани шак-шубҳасиз.\nЧўлпон дунёнинг турли шаҳарларида ўзбек, турк, татар, форс, озар ва рус тилларида чиқадиган газеталарни мутолаа қиларкан, жадидчилик ғоялари билан ҳам танишади. Бу борада ёш Чўлпоннинг 1913 йил жадидчилик ҳаракати асосчиларидан бири бўлган, кейинчалик мусулмон миллий озодлик ҳаракатининг йўлбошчиси сифатида танилган “Таржимон” газетасининг бош муҳаррири Исмоил Гаспиринскийга ёзган хатлари эътиборга моликдир. Истеъдодли ўсмир ўзини қийнаган саволлар билан газетага мурожаат қилади. Бош муҳаррир унга эътибор ва эҳтиромга йўғрилган жавобини хат орқали билдиради.\nСулаймон баззоз ўғлининг адабиётга, ижодга бўлган ҳавасидан қувонса-да, келажак ҳаётини ўйлаб, иккита дўкон очиб беради. Лекин ўғлида тижоратга рағбат сезмайди. Кунларнинг бирида ота ушбу дўконлардан хабар олгани келса, камбағалпарвар ўғил анчагина молларни бева-бечораларга текинга ё насияга улашиб, дўконни шипшийдам қилиб қўйган бўлади…\nЁш Чўлпон ҳаётидаги иккинчи муҳим воқеа ўзбек жадидларининг дўсти бошқирд Заки Валидий билан учрашуви бўлди. Унинг бутун ижоди ва фаолиятига хос умумий руҳни англаш учун ушбу қайдини эслаш кифоя: “Русия ўрта турк элига, олайлик, Ҳиндистондаги инглизлардек ўз сиёсий ва иқтисодий мавқеи муҳофазаси учун мамлакатдан бойликларни ўзлаштириш ва одамларни ишлатиш фикри билангина келган содда, афанди миллат эмас, – уқтиради Заки Валидий. – Русия бу ерга миллат бўлмоқ ва нуфуз жиҳатидан кўпчиликни ташкил қилмоқ мақсади билан келганлиги учун ўзининг мужигини, аравакашини, этикдўзини, кўча супурувчисини, ҳожатхона тозаловчисини ҳам бирга келтирди”. Ушбу битиклар муаллифи 1914 йилнинг март ойида Тошкентга келади ва илмий саёҳати давомида кўплаб ёш дўстлар орттиради. “Туркистонда танишган шахслар орасида Назир Тўрақулов билан Абдулҳамид Сулаймон (Чўлпон) менга алоҳида яқин дўстлар бўлдилар”, – деб ёзади Валидий “Хотиралар” китобида. Валидий давом этиб, яна шуларни қайд этади: “Кейинроқ ўзбекларнинг буюк шоирига айланган Чўлпон ўша вақтда 15 ёшларда бўлган бўлса керак. Менга тарих китобимни (сўз муаллифнинг “Турк ва татар тарихи” номли китоби устида бормоқда – М. М.) ўқиб илҳомланганлиги ва фикрдошлик қилишимни айтиб, хат ёзди”.\n1914 йил апрелидан бошлаб Тошкентда “Садои Туркистон” номида янги газета чиқа бошлади. Ҳафтада икки маротаба чиқадиган бу адабий, иқтисодий, фанний ва маиший газетанинг муҳаррири Русияда таҳсил кўриб қайтган машҳур адвокат Убайдулла Хўжаев (Асадулла Хўжаев) эди. У Татаристонда чоп этилаётган “Вақт” газетаси ва “Шўро” журнали йўлидан боришга интилиб, хорижий Шарқ мамлакатлари ҳаётини ёритувчи мақола ва хабарлар ёритишга катта аҳамият берди ва улар кўмагида ғафлат оғушида ётган ватандошларини уйғотиш вазифасини бажаришга киришди. Газетанинг 18 апрель сонидаёқ Абдулҳамиднинг “Туркистонлик қардошларимизга” номли шеъри босилди:\nИлм-маърифат ҳам ҳунардин қолди маҳрум бизни халқ,\nБир киши миллатпараст ўлса, деюрлар “даҳрий” деб,\nБир киши миллатни сўкса иззат айлар бизни халқ.\nЧорасиз мушкул касалга мубталодир бизни халқ…\nЁш шоир қалбидаги теран дард ва ҳасрат билан суғорилган бу шеър ХХ асрнинг ўнинчи йиллари ўзбек поэзиясининг бош ғоясини, руҳини ўзида мужассам этган эди.\nИнқилоб арафасида Оренбург шаҳрида “Шўро” журнали нашр этилган ва бу журнал ҳам Туркистон жадидларининг ғоявий шаклланишида муайян роль ўйнайди. Мазкур журналда Чўлпоннинг “Умид” номли шеъри берилган ва унда шундай сатрлар бор эди:\nКезар эдим Туркистоннинг тоғларини,\nТурли мева билан тўлган боғларини.\nКенг саҳросин, чўлистонин сайр этиб,\nТинглар эдим турк элининг оҳларини…\nШеър қуйидаги хитобли савол билан якунланади:\nАйт-чи менга қайда сенинг ўтганларинг,\nШарқда, ғарбда шовлаб оққан умр шаънинг?\nКуни-туни илм учун жонин берган\nҚайга кетди, қайга учди эранларинг?\nАбдулҳамид Оренбургда вақтинча яшаб, юртга қайтиб келади. Бу вақтга қадар унинг шеърлари турли имзолар билан (кўпроқ Қаландар имзоси билан) босилган. Тошкентда яшай бошлаб, тошкентлик жадидлар билан яқин алоқага киришади. Улар орасидаги етакчи сиймо Мунаввар қори томонидан андижонлик шоирга Чўлпон тахаллуси берилади. Бу тахаллус ёш ижодкорнинг ўзига ҳам манзур бўлади.\n1917 йилнинг 7 ноябрида Русия ҳудудида салтанат Муваққат ҳукумат қўлига ўтди. Муваққат ҳукумат ҳам узоқ умр кўрмади. У ўз ўрнини большевикларга бўшатиб берди. Икки ҳафта ўтар-ўтмас Тошкент шаҳрида ҳам ҳокимиятни большевиклар қўлга олишди. Муваққат ҳукумат даврида Туркистон мухториятини тузиш қийинлашган эди. Мустамлакачилар Ишчи ва солдат шўроларига кириб олиб, Тошкентда қудратли қалъани вужудга келтирганлари учун Мухторият ҳукуматини тузишга жазм қилган “Шўрои ислом” жамиятининг Мунаввар қори сингари доно раҳбарлари ва тадбиркор аъзолари мазкур ғояни рўёбга чиқаришнинг бирдан-бир майдони большевиклар ҳали тўла эгаллаб улгурмаган Қўқон эди.\nТошкентдаги ҳодисага жавобан мухторият ғояси тарафдорлари 26 ноябрь куни Қўқонда Ўлка мусулмонларининг фавқулодда III қурултойини чақирдилар. Ва унда Туркистон мухторияти ташкил этилганлиги эълон қилинди. 30 ноябрь куни мусулмонларнинг улуғ намойиши ўтказилди. Чўлпон шу куннинг ўзидаёқ “Оллоҳу акбар” шеърини ёзиб, Туркистон мухторияти вужудга келганини ўзининг гўзал шеърий қалами билан шарафлади.\nШу тарзда ўзбек халқининг барча қатламларини жунбушга келтирган тарихий воқеа рўй берди. Шоирлар мухториятга бағишлаб шеърий гулдасталарини яратдилар. Туркистон мухториятининг, демак, мустақил ўзбек давлатининг биринчи расмий мадҳиясини яратиш бахти Чўлпонга насиб этди. Унинг “Озод турк байрами” деб номланган мадҳияси ушбу тантанавор сатрлар билан бошланади:\nТуркистонли – шонимиз, туронли – унвонимиз,\nВатан – бизим жонимиз, фидо ўлсун қонимиз.\nҚайнаган турк қонимиз!\nБу мадҳия илк маротаба мухториятнинг “Эл байроғи” деб номланган газетасининг 1917 йил 13-сонида эълон қилинди. ХХ асрнинг ўнинчи йилларида машҳур бўлган “Ўрду марши” оҳангида ёзилган мадҳия ёшлар ва катталар томонидан севиб куйланди, Қўқон кўчалари қўшиқнинг янгроқ ва некбин садоларига ғарқ бўлди.\nКетсун юракдан доғлар!\nБироқ… эзгу ниятлар рўёби бўлиб дунёга келган Мухторият узоқ умр кўрмади. 1918 йилнинг 19 февралига ўтар кечаси Тошкентда Ўлка ҳарбий комиссариатининг артиллерия билан қуролланган қўшини Қўқонга етиб келди. Улар Қўқон шўросига Фарғонадан ёрдамга йўлланган кучлар билан бирга мухториятчиларга қарши қақшатқич жангга киришдилар.\nҚўқон уч кун машъала бўлиб ёнди. Мухторият тор-мор этилгандан кейин дашноқлар шўро дружинаси номи остида ўн минг қўқонликнинг ёстиғини қуритди. Улар қилган ваҳшийликнинг чек-чегараси бўлмади.\nБундай мислсиз хунрезликларни кўрган оддий одамлар қон йиғлаганда шоир қалби қандай ҳолатга тушиши мумкин?.. Бу қонли кунлар изтироби Чўлпонда миллат ва Ватан қайғусини янада чуқурлаштирди.\nТарихнинг эврилишини кўринг – Ватанимиз Оллоҳ инояти ила мустақилликка эришгач, ҳаммаси жой-жойига тушди, ҳақиқий адолат қарор топди. Зеро, Чўлпон Ватан озодлиги йўлида умидлар кесилган, ишончлар совурилган бир даврда ёзган “Тилак йўлида” номли шеърида шундай деганди:\nКетган йўлим тўғри йўлдир, кетаман,\nҚандай тўсиқ моне бўлса, ўтаман.\nМен кетаман, тилак дея кетаман,\nҲеч кимсасиз қуруқ танни нетаман?\nТилак йироқ, ёғдуси-ла кўраман,\nОй кетарман, йил кетарман – етаман;\nТуйғум унинг изларига урилмас,\nБу йўлларда балки шафқат этаман.\nЯна “тилак-тилак” дея кетурман,\nБир жон экан, майли, қурбон этурман.\nЧўлпон бошида қора булутлар айлана бошлади. Уни миллий буржуазия намояндаси сифатида, миллий маҳдудликда айблашди. Бу иш борасида терговга тортилганларнинг барчаси – шоир атрофида юрганлар, уни алқагану шеърларини ёд олганлар бўлиб, жонларини асраб қолиш учун унга қарши кўрсатмалар беришди. Ҳолбуки, Чўлпон ўз миллатини бошқа миллат устидан устун қўядиган, бошқа миллатларга ола қарайдиган шоир эмасди. Балки, у ўз миллатининг қалбини, маънавиятини, ғурурини, орзу-умидларини ўзида мужассам қилган шоир, миллати ғамини ейдиган, унинг бахти, камоли учун ўзини ўтга-чўққа урадиган, жонини ҳам бахшида қиладиган шахс эди. Мустамлакачи мустабидларга у айнан шу хислатлари билан маъқул келмас эди. Ундайлар ўзига номатлуб шахслар устидан исталган бўҳтонни уюштириб, уларни ажал тегирмонига ташлаши ҳеч гап эмасди.\nЙигирманчи йиллар адабий муҳитига назар солсак, унинг куз ҳавосидек беқарор бўлганлигини ҳис этамиз. Айни шу муҳитда шоир атрофида парвона бўлганлар унинг устига туҳмат тошларини ёғдирдилар, кечаги дўстлар уни жар ёқасига олиб боришнинг янги-янги режаларини туздилар. Шу аснода жамиятни қарама-қарши синфларга ажратиб юборган Шўролар давлати яна бир синфни – хоинлар ва сотқинлар синфини вужудга келтирди.\nМирзакалон Исмоилий Чўлпонга хаттотлик қилиб юрганида бир ҳолатни эслайди: “У романни (“Моғоралар султони”, унинг саҳифалари йўқолганлиги сабабли муаллифи аниқланмаган – М. М.) таржима қилишда давом этар экан, ўқтин-ўқтин кўзёшларини артиб турарди…”. Бироқ “хаттот” бунинг сабабини тушунмайди. Бир куни Чўлпон билан гап-сўзлари юришиб кетганда бу борада шоирнинг ўзи “ёрилади”, у мижжаларини арта-арта, ўзига гапиргандек дейди:\n– Миллатимиз хароб бўлди, унинг энг муқаддас нарсалари, ҳурлиги, шаъни-шарафи қўлдан кетди! Ҳар қадамда юрагимиз ҳадик билан уради. Энди бизнинг вазифамиз миллатни шармандаларча қулликдан, ҳақорат ва хўрликдан қутқазиш бўлиши керак…\nЧўлпон ўзига отилаётган маломат тошларидан фориғ бўлмоқ учун бот-бот ижодга берилди. Шеърлар ёзди, таржима қилди, айниқса, Шекспирнинг “Ҳамлет” асари таржимасига киришаркан, у қалб яраларига малҳам топгандек бўлди. Асарни қайта-қайта ўқиркан, ўзи гувоҳ бўлиб турган замонни Шекспир олдиндан кўргандек, шу давр фожиаларини очиш учун “Ҳамлет”ни ёзгандек туюлди. Ўз вақтида Чўлпон сингари замон қаҳрига дучор бўлган улуғ рус шоири Борис Пастернак ( у ҳам мазкур асарни таржима қилган) “Ҳамлет” шеърида юрагидаги изтиробли туйғуларини шундай сатрларга кўчирган эди:\n…Ўжар феълинг мақбулдир жуда,\nРолингни-ку ўйнашга шайман.\nЛекин бу кун бошқа фожиа –\nКечмоқдадир, маъзур тутгайсан.\nУнда бари тўқима лекин.\nЯкуни ҳам олддан аён, бас.\nЁлғиз қолдим, қабоҳат енгди\nБилдим, умр равон йўл эмас…\nЧўлпон юрагидаги изтироблари, аламлари туфайлидир, “Ҳамлет” унинг таржимасида ўта муваффақиятли чиқади. Ва бу драма “Ҳамза” театрида намойиш этилиб, ўзбек томошабинларини ларзага келтирганда унинг яқин кишиларидан, унга мадад қўлини узатиб юрган арбоб “Қизил Ўзбекистон” газетасида “Ҳамлет”га туҳмат” деган катта мақола билан чиқади. Шекспир асарини унинг бошқа русча таржималари билан қиёслаб, муштарак нуқталарни камроқ топган муаллиф Чўлпонни Шекспир ёрдамида шўро даврига қаршилик қилишда айблайди.\nЧўлпон ҳамма томондан танқид тиғи остига олиниб, номи қораланиб турган бир пайтда ёш адиб Ойбек Олим Шарафиддиновнинг “Ўзбек шоирлари. Чўлпон” номли (“Қизил Ўзбекистон”, 1927 йил, 14 февраль) шармандали мақоласига қарши мақола ёзиб, шоирни жасурлик билан ҳимоя қилганлигини таъкидлаб ўтиш лозим. Мақола “Чўлпон. Шоирни қандай текшириш керак?” дея номланиб, матбуотда эълон қилинган.\nОйбек ёзади: “Чўлпон бизнинг ҳозирги адабий эҳтиёжимизга жавоб бера олмас, деб ундан қўл йиғамизми? Менимча, бу нарса хато. Бу кун рус биродарларимизга қарасак, улар Пушкинни қандай севганларини кўрамиз. Пушкинни рус ишчиси, комсомоли, фирқалиси, олими – ҳаммаси севади, ҳаммаси ўқийди. Пушкин инқилобдан сўнг ҳам Пушкин бўлиб қолди…\nПушкин йўқсил эл учун ёзган бир шоир эмас. Ул помешчик ва тўралар шоири. Мафкураси ҳам ҳозирги замонга мувофиқ эмас. Бўлмаса, нечун уни шу қадар севамиз?..\nБиз ҳам Чўлпондан қўл тортиб олмаймиз. Чўлпон янги адабиётда янги нарсалар яратди. Мувашшах адабиёти ўрнига бу куннинг бадиий завқига яраша ёқимли, гўзал шеърлар ўртага чиқади. Чўлпонни мафкураси эмас, балки яратган бадиий намуналари ўқулади, воз кечилмайди”.\nМатонатли адибнинг бу олқишли сўзлари – улуғ шоирга отган гули ҳад-ҳисобсиз туҳмат тошлари орасида кўмилиб, янчилиб кетди.\nЧўлпоннинг машҳур “Гўзал” шеърида:\nМен йўқсил на бўлиб уни суюбман,\nУнинг-чун ёнибман, ёниб-куюбман,\nБошимни зўр ишга бериб қўйибман,\nМен суюб… мен суюб… кимни суюбман!..\nдеган сатрлар бор. Шоир “зўр иш” деганида нимани назарда тутган деган савол қўзғалиб, бот-бот баҳс ва мунозаларга сабаб бўлиб туради. Шеърининг яратилиш тарихини билганлар, бу шеър Чўлпон Фарғона кўчасида кетаётганида кўчада унга ногоҳ учраган соҳибжамол қизга бағишланган, “зўр иш” шоирнинг қиёси йўқ гўзалган билдирган муҳаббати ташбеҳидир, дейишади. Бошқалар эса “зўр иш” шоирнинг Ватанга бўлган севгисини, унга мубталолигининг оташин садоси эканлигини айтишади. Ушбу талқинда кўпроқ асос борга ўхшайди. Зеро, бошини “зўр ишга” бериб қўйганидан эмасмиди унинг қисматидаги турфа талотумлар! Лекин шоир ўзининг бу улуғ муҳаббатидан заррача чекинмайди, афсус-надомат қилмайди. Чунки у кўнгил берган, ёниб-куйиб суйган Ватан – ойдан-да гўзал, кундан-да гўзал!.. эмасми!\nЧўлпон хасталигига қарамай, Андижонга, ота уйига сўнгги марта бориб, сингиллари ва жиянларига аталган совға-саломларни бергач, улар хонадонида сақланаётган барча қўлёзмаларини олиб қайтади.\nБирор фалокат рўй берса, менинг қўлёзмаларимни сақлаган сингилларимни, жиянларимни, ёр-биродарларимни соғ қўйишармикан?…\nУни шу саволлар қийнади.\nУ Тошкентга қайтиб, барча қўлёзмаларини тун ичида варақ-варақ ёқди. Унинг юрагида йиғилиб қолган, сўнг қоғозга тушган дардлари, аламлари, ҳасратлари ёниб кул бўлди…\n Аҳмад Заки Валидий Тўғон (1890 –1970) туркий халқлар миллий озодлик ҳаракати етакчиларидан бири саналади. Унинг “Туркий халқлар тарихига кириш” , “Туркистон”, “Бугунги турк эли Туркистон ва унинг яқин тарихи”, “Хотиралар” сингари бир қанча китоблари маълум ва машҳур.\n← Аввалги Аввалги Мирзааҳмад Олимов. Маркс, Энгельс Бобур ҳақида (1989)\nКейинги → Кейинги: Наим Каримов. Давр Шуҳрат тақдирида


Илк тарбияни фарзандлар уларнинг бағридан олади. Фарзандларнинг табиати, хулқ атвори, одоб-ахлоқи, ўзи ўсаётган оиладаги шароитга қараб шаклланади. Шунинг учун ота-она буни жуда яхши билишлари керак. Ота боболаримиз “Қуш уясида кўрганини қилади” ёки “Олманинг тагига олма тушади” деб бежиз айтишмаган. Шуниг учун ота-оналар болаларининг ҳар бир хатти-ҳаракатларини диққат билан мунтазам ўрганиб, кузатиб боришлари, уларга қайси иш фойдали, қайси бири зарарли эканлигини тушунтириб боришлари лозим бўлади.\nОта-она ўз фарзанди учун бамисоли беморларга нисбатан, моҳир табибдир ёки ўз боғига эътиборли тажрибали боғбондек бўлишлари керак. Зеро, фарзанд ҳар бир улғайиш босқичида ҳар хил хусусиятларг эга бўлиб боради.\nФарзандларининг улғайиш жараёнида ота-она ўз ўғил ва қизларига жуда эътиборли бўлишлари мақсадга мувофиқ бўлади. Ҳозирги технология ривожланган бир вақтда назоратсиз, ўз ҳолига ташлаб қўйилган ёшлар ҳар хил нотўғри йўлларга кириб кетиши ҳам мумкин. Ота-оналар ўз фарзандлари билан тўғри, оқилона маслаҳатлар бериб, худдики энг яқин дўст ва ўртоғдек муомалада бўлишлари лозим. Ота-оналар ўз фарзандларига бир хил муносабатда бўлишлари керак. Фарзандларини қобил ва солиҳ инсон бўлишлари учун масъулдирлар.\nТоки улар жамиятга фойда келтирувчи инсонлар бўлиб етишишлари учун Аллоҳ Таъола, Она Ватан, қолаверса халқи олдида ҳам масъулдирлар.\nШу ерда Пайғамбаримиз соллаллоҳу алайҳи васалламнинг “Ҳар бир ота-она ўз фарзандларига одобу-ахлоқдан бошқа нарса бера олмайди”, “Фарзандларинга одоб беринглар ва одобини чиройли қилинглар” деб айтган ҳадисларига амал қилиш ҳар бир ота-онанинг муқаддас вазифаси ва бурчидир.\nМуаллиф: Б.Шомуродов – “Ризвон бобо” жоме масжиди имом-ноиби\nКиритилган вақти: 28/09/2019 11:09; Кўрилганлиги: 394\nМатериал манзили: http://sammuslim.uz/articles/eductaion/farzandlarga-nisbatan-ota-onalarning-burchlari\nЧоп этилган вақт: 13/07/2020 10:40


Бензилбензоат суртмаси 20% – medu.uz – Дорилар ҳақида маълумотлар ўзбек тилида\nБензилбензоат суртмаси 20%\nHome Йўриқномалар Бензилбензоат суртмаси 20%\nБЕНЗИЛБЕНЗОАТ СУРТМА 20%\nUNGUENTUM BENZYLII BENZOATIS 20%\nПрепаратнинг савдо номи: Бензилбензоат суртмаси 20%\nТаъсир этувчи модда (ХПН): Бензилбензоат\nФаол модда: Тиббий бензилбензоат.\nЁрдамчи моддалар: термостабил триэтаноламин, стерин кислотаси, полиэтиленоксид 400, тозаланган сув.\nТаърифи: Сарғиш-оқ тусли ёки оқ рангли, ўзига хос ҳидли суртма. Хаво пуфакчаларининг бўлиши йўл қўйилади.\nФармакотерапевтик гуруҳи: Қичимага қарши восита.\nСиртга қўллаш учун қичимага қарши препарат. Қичима каналарига нисбатан заҳарли таъсир кўрсатади. Личинкаларни ва етук қичима каналарнинг ўлимини чақиради, тухумига таъсир қилмайди.\nСиртга. Даволанишни 1 ва 4 кунлари суртмани совун билан ювилган терига (юз ва бошни сочли қисмидан ташқари) 10 минут интервал билан икки марта суртилади (кечасига). Аввал чап ва ўнг қўллар, кейин тана, сўнгра чап ва ўнг оёқлар, товон ва оёқ бармоқларига ишқалаб суртилади. Кейин бемор тоза кийимини ва зарарсизлантирилган устки кийимларни кияди. Ҳамда ўрин-кўрпалар ҳам алмаштирилиши керак. Ишлов берилгандан кейин қўлларни 3 соат давомида ювмаслик керак. 5 куни ювиниш ва ички кийимларни алмаштириш буюрилади.\nМаҳаллий реакциялар: ачишиш ҳисси, терининг таъсирланиши, аллергик реакциялар бўлиши мумкин.\nТакрорий зарарланишни олдини олиш учун, зарарланиш ўчоғидаги беморларни, шу жумладан беморлар билан мулоқатда бўлганларни ҳам, бир вақтда даволаш лозим. Даволашдан кейин қичишишни сақланиб қолиши специфик даволашнинг қўшимча курсини буюриш учун сабаб бўлмайди. Қичишиш нобуд бўлган канага ва унинг ҳаёт фаолиятининг маҳсулотларга нисбатан организмнинг реакцияси бўлиб, антигистамин препаратлар ёки глюкокортикостероидли суртмалар буюрилганида ўтиб кетади. Даволашдан сўнг 2 ҳафта давомида, асоратлар кузатилганида эса ундан ҳам узоқроқ вақт шифокорнинг назорати талаб қилинади,\nШикастланган терига теккан барча предметларга, зарарсизлантириш мақсадида яхшилаб ишлов бериш лозим. Ўрин-кўрпа жиҳозлари, ички кийим, сочиқни кир ювиш кукуни эритмасида 5-10 минут қайнатиш лозим. Устки кийимларнинг икки томони иссиқ дазмол билан дазмолланади. Термик ишлов бериб бўлмайдиган буюмлар очиқ ҳавода 3 кун ёйиб қўйилади. Пойафзал, ўйинчоқлар ва бошқа предметларни 5 кун ишлатиш ман қилинади ва целлофан пакетларга жойлаштирилади. Матрацлар, ёстиқлар ва кўрпаларни ҳам 5 кун ишлатиш ман қилинади ёки камерада дезинфекцияланади. Юмшоқ мебелга дезинсекцияловчи препаратлар билан ишлов бериш мумкин. Квартира тозаланади, поллар дезинфекцияловчи моддалар қўшилган ювиш воситалари билан ювилади.\nПрепарат тушганида қуйидаги чоралар кўрилади:\n– оғизга тушганида оғиз кўп миқдордаги сув билан ёки 2% илиқ натрий гидрокарбонати эритмаси (ичимлик содаси) билан чайилади;\n– меъдага тушганида: меъда 1%-2% натрий гидрокарбонат эритмаси (ичимлик содаси), куйдирилган магнезияни сувли аралашмаси ёки фаоллаштирилган кўмир билан ювилади;\n– бурунга тушганида: сув билан яхшилаб ювилади;\n– кўзга тушганида: сув ва натрий гидрокарбонати эритмаси билан яхшилаб ювилади.\nМаҳаллий қўлланганида бензилбензоатнинг амалда тизимли қон оқимига сўрилмаслиги туфайли, препаратнинг дозасини ошириб юбориш ҳоллари аниқланмаган.\n20% ли суртма, 20 г ёки 30 г дан алюмин тубаларда.\nЁруғликдан химояланган жойда, 200С дан юқори бўлмаган ҳароратда сақлансин.


«Норма Маслаҳатчи» газетасининг 2016 йил 20 сентябрь 38-сони - Gazeta.Norma.uz\n«Норма Маслаҳатчи», №38, 2016й. 20 сентябрь\nБиз вагонларни мулк қилиб сотиб олдик ва уларда юк ташимоқчимиз. Маҳаллий темир йўлда ташиш ўз эҳтиёжлари учун амалга оширилганда лицензияланиши керакми?\nХодим асосий иш жойида ходимларни танлаш бўйича менежер сифатида расмийлаштирилган. Ўриндошлик асосида микрофирмага директор бўлиб ишга кирмоқчи. Фирма айланмаси катта эмас, собиқ директор ойига 2–3 кун ишлаган. Ўриндошлик асосида ҳамда бир неча касбда ва лавозимда ишлаш тартиби тўғрисидаги низомда эса бир вақтнинг ўзида иккита раҳбарлик лавозимида ишлаш тақиқланиши қайд этилган. Бироқ ходимларни танлаш бўйича менежер лавозими раҳбарлик лавозими деб ҳисобланмайди. Ўриндошлик асосида директор бўлиб ишга кирса бўладими? Бу қонунбузарлик ҳисобланмайдими?\nАпрель ойида меҳнат мажбуриятларимни ўз вақтида бажармаганлигим учун ҳайфсан эълон қилинди. Июнь ойида барча ходимлар қатори ҳеч қандай чегирмасиз мукофот олдим. Июль ойида ички меҳнат тартиби қоидаларига ўзгартиришлар киритилди. Мустақиллик куни муносабати билан барча ходимлар мукофотланган август ойида эса мендан мукофотнинг 50%и ушлаб қолинди. 1. Июль ойида ички меҳнат тартиби қоидаларига киритилган ўзгартиришлар апрель ойида чиқарилган ҳайфсанга нисбатан амал қиладими? 2. Иш берувчи меҳнат борасида жазоланиши сабабли ходимни давлат байрами муносабати билан бериладиган мукофотдан маҳрум қилишга ҳақлими? 3. Мени июнда мукофотдан маҳрум этмай, августда 50%ини ушлаб қолган иш берувчининг ҳаракатларини қандай баҳолаш мумкин?\nМени пенсионер сифатида ёзнинг 2 ойига ишдан бўшатдилар. Ижодий олий ўқув юрти ходими сифатида кўп йил ишлаганим учун устама оламан. Сентябрдан мени яна ишга таклиф этдилар. Агар ишдан бўшаганимдан ишга қабул қилинган пайтимгача 2 ойу 3 кун ўтган бўлса, кўп йил ишлаганлик учун устама олишга ҳақли бўламанми?\nБу йил Ўқитувчи ва мураббийлар куни (1 октябрь) шанба кунига тўғри келади, у календарда дам олиш куни деб белгиланган. Бу кун менинг таътил давримга тўғри келар экан. Ташкилотимизда 5 кунлик иш ҳафтаси белгиланган. Бу кун йиллик меҳнат таътилимга қўшимча сифатида қўшиладими? Агар қўшилмаса, қандай меъёрий-ҳуқуқий ҳужжатлар асосида?\nЯСТ тўловчиси бўлган микрофирма (ХХТУТ бўйича коди – 16513) кредитга сотиб олинган янги технологик ускунада (5 йил ўтмаган) иккиламчи хом ашёдан шиша идиш (озиқ-овқат банкалари, бутилкалар ва парфюмерия флаконлари) ишлаб чиқаради. Экспортга ишлаб чиқаришни режалаштиряпмиз. Ушбу саволларимизга жавоб берсангиз: 1. Экспорт нимадан бошланади? 2. Товарни экспорт қилиш учун қандай ҳужжатларни қайси органларга тақдим этиш зарур? Экспорт контрактлари қаерда ва қандай рўйхатдан ўтказилади? 3. Экспортга қайси валютага сотиш керак? 4. Муваффақиятли экспорт қилганимизда бизга қандай солиқ солинади?\nМен РФ фуқаросиман, Тошкентда доимий равишда яшайман, пенсия оламан, ҳозирча кетиш ниятим йўқ. Тошкентда ўз квартирам ва доимий пропискам бор, қандай қилиб яшаш гувоҳномасини олишим мумкин?\nМен Ўзбекистон фуқаросиман, эски паспорт бўйича РФда пропискадан чиқарилганман. Тошкентда 2017 йил февралигача вақтинча пропискам бор. Ўзбекистон Элчихонасида паспортимни биометрик паспортга алиштирдим. Вақтинча пропискадан ўтганлигим ҳақидаги қайд варағи қўлимда. Тошкентга учиб келишим билан яна рўйхатдан ўтишим зарурми?\nМЧЖ (буюртмачи) ва ХК (ижрочи) 2016 йил мартида 100 млн сўмлик шартнома тузишди. Шартномага кўра буюртмачи у имзоланган кундан бошлаб 5 банк куни мобайнида шағал тайёрлаш учун қайта ишлаш асосида хом ашё бериши ва ишга ҳақ тўлаши, ижрочи эса хом ашёни қайта ишлаши ва буюртмачига топшириши керак эди. Бинобарин шартномада ижрочи қайта ишлаган шағалнинг бир қисмини ўзида ишга ҳақ тўлаш ҳисобига қолдириши назарда тутилди. 2016 йил май ойида буюртмачини текшириш пайтида назорат қилувчи органлар текшириш далолатномасида қонунчилик талаблари, хусусан, Президентнинг 9.08.1996 йилдаги ПФ-1504-сон Фармонининг Ўзбекистон Республикаси ҳудудида бартер асосида маҳсулот етказиб бериш контрактларини тузишни тақиқлайдиган 4-банди талаби бузилганлигини кўрсатдилар. Буюртмачи ижрочига қайта ишланган шағалнинг унда қолган 10 млн сўмлик қисмини қайтариш талаби билан мурожаат қилди. Ижрочи агар буюртмачи унинг иши учун 10 млн сўмни тўласагина товарни қайтариб беришга тайёрлигини билдирди. Ижрочининг важ-далилларига қўшилмаган буюртмачи 2016 йил май ойи охирларида хўжалик судига шартномани ҳақиқий эмас деб топиш, ижрочининг 10 млн сўмлик шағал қисмини қайтариши, шунингдек давлат божи (1 432 640 сўм*) ва почта харажатларини (7 200 сўм) ундириш даъвоси билан мурожаат қилди. Суд жараёнида ижрочи буюртмачидан 10 млн сўм бажарилган иш учун, 100 минг сўм давлат божи ва 7 200 сўм почта харажатларини ундириш тўғрисида қарши даъво тақдим этди.\nМЧЖ (сотувчи) ва ХК (харидор) 2016 йил мартда 10 млн сўмлик ноозиқ-овқат товарларининг олди-сотди шартномасини туздилар. Шартнома шартларига кўра харидор шартнома имзоланган кундан бошлаб 5 банк куни давомида сумманинг 100%ини олдиндан тўлаши керак эди, бу мажбуриятни у ўз вақтида бажарди. Сотувчи олдиндан ҳақ тўланган кундан бошлаб 20 календарь кун давомида товарни бериши керак эди. 2016 йил май ойининг бошида харидор сотувчига товарни олган кундан бошлаб 7 кундан кечиктирмай уни етказиб бериш талаб қилинган талабнома юборди. Сотувчи импорт қилувчи етказиб беришни кечиктирганлиги сабабли унда товар йўқлигини айтди. Сотувчи товар ўрнига харидорнинг автотранспорт воситаларини таъмирлаш хизматларини кўрсатишни таклиф қилди. Харидор бунга рози бўлди ва томонлар тегишли битимни имзолаган ҳолда воз кечиш кўринишида ушбу операцияни расмийлаштирдилар. 2016 йил июнь ойида харидор яна сотувчига талабнома билан мурожаат қилди. Бу гал у битимни бекор қилиш ва товарни етказиб беришни ёхуд тўланган 10 млн сўмни қайтаришни талаб қилди. Харидорнинг фикрича, умидсиз бартер битими содир этилган. Сотувчи томонлар имзолаган воз кечиш битими бартер битими ҳисобланмаслигини айтиб, буни рад этди. Сотувчининг важ-далилларига қўшилмаган харидор 2016 йил июль ойида воз кечиш ҳақидаги битимни ҳақиқий эмас деб топиш ва 10 млн сўмлик суммадаги зарарларни қоплаш, давлат божи – 1 432 640 сўм* ва 7 200 сўм почта харажатларини қоплаш ҳақидаги даъво билан хўжалик судига мурожаат қилди.\nБугунги кунда бутун Ўзбекистон бўйлаб йўллар кенгайтирилмоқда, янги бино ва иншоотлар қад кўтармоқда ва шу билан бирга эски уй-жойлар бузилмоқда. Бундай вазиятда унинг эгалари нима қилишлари керак?\n№37 13 сентябрь 2016


Жанубий Кореянинг собиқ президенти соғлиғи туфайли афв этилди\nКоррупцияда айбланган Жанубий Кореянинг собиқ президенти афв этилди\n24 Dekabr 14:16 Жаҳон\nавф этинг ЖАНУБИЙ КОРЕЯ Пак Кин Хе СОБИҚ ПРЕЗИДЕНТ\nЖанубий Корея ҳукумати 69 ёшли Пак Кин Хенинг соғлиғи ёмонлашгани сабабли уни афв этиш тўғрисида қарор қабул қилди ва сўнгги бир йил ичида уч марта касалхонага ётқизилди.\nБу ҳақда 24-декабр, жума куни Адлия вазирлиги маълум қилди, дея хабар беради The Associated Press.\nПак Кин Хе янги йил арафасида озод этилиши режалаштирилган 3094 нафар авф этилганлар рўйхатига киритилган.\nАмнистия тўғрисидаги қарор унинг соғлиғи ёмонлашганини ҳисобга олган ҳолда қабул қилинган. Жорий йилда аёл елка ва белнинг сурункали касалликлари туфайли уч марта касалхонага ётқизилган.\nПак Кин Хе 2013 йилдан 2017 йилгача президентлик қилган. У коррупцияда айбланиб, ҳокимиятдан четлатилган. 2018 йилда собиқ президент 30 йиллик қамоқ жазосига ҳукм қилинган эди. 2020 йилда муддат 20 йилга қисқартирилди. У сайловга ноқонуний аралашгани ва Миллий разведка хизматидан ноқонуний маблағ олгани учун яна саккиз йилга озодликдан маҳрум этилди. Аёл тўрт йилу тўққиз ойга қамалган.\nТолиблар ўлим жазосини намойиш қилишни тақиқлаган\nПортугалия парламенти эвтаназия ҳақидаги қонунни маъқуллади\nАфғонистон: норозилик намойишлари тақиқланди


3 Июль 11:00\nNUR-SULTAN. Kazinform – Пойтахт куни ва Қозоғистон Биринчи Президенти - Елбасы Нурсултон Назарбоевнинг 80 йиллиги муносабати билан кўпгина давлатлар раҳбарларидан табрикномалар келмоқда, дея хабар беради Kazinform ахборот агентлиги Елбасы расмий сайтига асосланиб.\nБугун Қозоғистонда Биринчи Президент куни нишонланмоқда Нурсултон Назарбоев: Ишончим комилки, дунё эртами-кечми ядро қуролидан халос бўлади Нурсултон Назарбоев ҳақида янги ҳужжатли фильм намойиш этилади\nРоссия Федерацияси Президенти Владимир Путин махсус видеотабрик йўллаган.\n«Мен кўп йиллик дўстлигимдан чин дилдан қадрлайман ва фахрланаман. Биринчи учрашувдан бошлаб биз ҳар доим очиқлик, ўзаро ишонч ва ҳар қандай, ҳатто қийин бўлган масалаларни биргаликда ҳал қилишга тайёрлиги билан ажралиб турадиган чинакам дўстликни ривожлантирдик.\nСизнинг донолигингиз ва узоқни кўра билишингиз, улкан масъулият ва мувозанат, бой ҳаётингиз ва бошқарув тажрибангиз тан олинган. Сиз ўз давлатингизда ва Россияда ва бутун дунёда таниқли давлат арбоби ва ҳақиқий раҳбар сифатида юқори обрўга эга бўлдингиз. Сизнинг буюк хизматингиз шундан иборатки, Қозоғистон бу йиллар давомида миллий уйғунликни, тарихий, маданий анъаналарни сақлаб, барқарор ривожланиб борди ва келажакка умид билан қарайди», - деди Владимир Путин.\nЎзбекистон Республикаси Президенти Шавкат Мирзиёев ўз мактубида Елбасы давлат раҳбари сифатида узоқ муддатли ва самарали фаолияти давомида нафақат Қозоғистонда, балки халқаро майдонда ҳам катта ҳурмат ва иззат қозонганини таъкидлади.\n«Енг оғир тарихий даврда сиз мамлакатни самарали бошқардингиз, шубҳасиз, энг янги тарих ва Қозоғистон тақдири сизнинг исмингиз билан чамбарчас боғлиқ. Сизнинг улкан саъй-ҳаракатларингиз, оқилона ва узоқни кўзлаган раҳбарлигингиз туфайли, Қозоғистон Республикаси ўзининг улкан иқтисодий ва интеллектуал салоҳиятидан самарали фойдаланиб, бугунги кунда дунёнинг энг тез ривожланаётган мамлакатларидан бирига айланди», - деб ёзди Шавкат Мирзиёев.\nИспания қироли Фелипе томонидан юборилган телеграммада Нурсултон Назарбоевнинг Қозоғистон Республикаси ташкил топиши ва ривожланишига, халқ фаровонлигини таъминлашга қўшган ҳиссаси алоҳида қайд этилган.\n«Фурсатдан фойдаланиб, Жаноби Олийлари, сиз доимо Испанияга кўрсатган эътиборингиз ва мамлакатларимиз ўртасидаги энг кучли муносабатларга эришишга қўшган шахсий ҳиссангиз учун миннатдорчилик билдирмоқчиман. Шунингдек, сизларга ўзимнинг юксак ҳурмат ва эҳтиромимни билдираман», - дейилади телеграммада.\nМонако шаҳзодаси II Алберт Елбасыни юбилейи билан табриклаб, Нурсултон Назарбоев ва Қозоғистон халқига сиҳат-саломатлик, фаровонлик ва фаровонлик тилади.\nМолдова Республикаси Президенти Игор Додон Қозоғистон Биринчи Президентининг юқори сиёсий нуфузи бундан кейин ҳам мамлакатнинг барқарор ривожланишига хизмат қилишига ишонч билдирди.\nЧехия президенти Милош Земан ўз телеграммасида Нурсултон Назарбоевнинг мустақил Қозоғистонни ривожлантиришдаги хизматларини қайд этди.\n- Сиз раҳбарлик қилган Қозоғистон 30 йил давомида кўплаб ютуқларга эришди. Шу сабабли, мамлакатларимиз ўртасидаги муносабатлар узоқ вақтдан бери дўстона бўлиб келгани ва кўплаб соҳалардаги ҳамкорлик икки халқимизга ҳам фойда келтириши билан давом этаётганидан мамнунман», - деди Милош Земан ўз телеграммасида.\nЕлбасынинг икки томонлама муносабатларни ривожлантириш ва давлатлараро ҳамкорликни мустаҳкамлашга қўшган ҳиссаси Афғонистон Ислом Республикаси Президенти Муҳаммад Ашраф Ғани телеграммасида таъкидланган.\nИсроил Давлатининг Бош вазири Биньямин Нетаньяху Елбасыни юбилей билан табриклади ва икки мамлакат ўртасидаги муносабатлар янада мустаҳкамланишига ишонч билдирди.\n«Сизнинг раҳбарлигингиз билан Қозоғистон Республикаси иқтисодиёти диверсификацияланган, замонавий давлатга айланди. Бу, ҳақиқатан ҳам, Марказий Осиёда ва ундан ташқарида жуда муҳим бўлган кучли омил. Сизларга узоқ йиллар, сиҳат-саломатлик ва фаровонлик тилайман», - деб ёзди Биньямин Нетаньяху.


ЎФА ва ПФЛ жим — Ўзбекистон кубоги финали қаерда бўлади? / CHAMPIONAT.asia\n20:55А Серия. “Интер” сафарда “Сассуоло”ни йирик ҳисобда таслим этди ва жадвалда 2-ўрин кўтарилди 0 20:35“Барселона” президентлигига номзод: “Неймарни қайтармаслик керак, у бизни алдаб кетган” 4 20:34АПЛ. "Брайтон" - "Ливерпуль" 1:1 0 20:15Ла Лига. “Валенсия” ўз майдонида “Атлетико”ни қабул қилмоқда (онлайн ҳисоб) 0 20:01АПЛ. “Ливерпуль” сафардаги ўйинларда сўнгги 3 йилдаги энг ёмон натижасини кўрсатмоқда 5 19:55“Ман Сити” – “Бёрнли” 3:0 (матнли трансляция) 3 19:40Бундеслига. “Бавария”, “Боруссия Д”, “Лейпциг” ва бошқа жамоалар иштирокидаги баҳслар бошланди (онлайн ҳисоб) 1 19:28Ла Лига. “Валенсия” – “Атлетико”. Феликс захирада қолди 0 19:26АПЛ. "Брайтон" 90+3 дақиқада пенальтидан гол уриб, "Ливерпуль" билан ўйинда дуранг натижага эришди 37 19:20“Шахтёр” (Солигорск) ЕЧЛ 2021/22 йилги мавсумини қайси босқичдан бошлаши маълум 12 19:15АПЛ. “Ман Сити” – “Бёрнли”. Таркиблар маълум 1 18:56"Манчестер Сити" Агуэрога Италия чемпионатидан ўринбосар топди 2 18:44 Trustbank Cup-2020. 1/2 финал жуфтликлари билан танишинг 1 18:30Дибала Европанинг икки топ-клублари қизиқишига сабаб бўлмоқда 2 18:15Клопп Вейналдумни "Ливерпуль"да сақлаб қолмоқчи 1\n13 окт 2019 00:53\nТеглар : "Пахтакор" Ўзбекистон КубогиАГМКФинал\nЎзбекистон Кубоги финал учрашуви қаерда ва қайси стадионда ўтиши ҳалигача маълум қилинмаган.\nХабарингиз бор, жорий йил Ўзбекистон кубоги финалига ўтган мавсумда бўлгани каби Олмалиқнинг АГМК ҳамда Тошкентнинг "Пахтакор" жамоаси чиқди.\nФинал ўйини 26 октябрь куни ўтиши режалаштирилган. Аммо йил аввалидан буён финал баҳси қайси стадионда ўтиши белгиланмаганди. Ярим финал босқичидан кейин финал қаерда ва қайси стадионда ўтказилиши маълум қилиниши айтилганди. Бироқ ярим финал учрашувлари якунланганига ва финалчилар номи ҳам маълум бўлганига 2 ҳафтадан ошди. Лекин ҳали ҳам финал қаерда ва қайси стадионда ўтказилиши ҳақида ЎФА ёки ПФЛ ҳеч қандай расмий хабар бергани йўқ. Финал ўйинига эса 2 ҳафта қолди. Лекин йилнинг энг муҳим беллашуви қаерда ўтказилиши ҳали ҳам номаълумлигича қолмоқда.\nБиласиз, ЎФА ва ПФЛ байроғи остида ўтадиган Ўзбекистон Кубоги финали айнан ташкилот томонидан мустақил ташкиллаштирилади. Яъни, чемпионат ўйинлари ташкилий масалалари билан мезбон жамоа шуғулланади. ПФЛ эса буни назорат қилади холос. Ўзбекистон Кубоги финали эса айнан ЎФА ва ПФЛ ташкиллаштирадиган мавсумдаги ягона, лекин энг муҳим баҳс ҳисобланади.\n"Пахтакор" ва АГМК ўртасидаги финал ўйини қачон, қаерда ва қайси стадионда ўтиши борасида ЎФА ва ПФЛдан тезроқ расмий хабар кутиб қоламиз.\nЧунки ўзбекистонлик футбол мухлислари ҳам йилда бир ўтадиган ажойиб финал оқшомига қайси стадион мезбонлик қилишини интиқлик билан кутишмоқда. Жамоалар ҳам мавсумдаги ҳал қилувчи баҳс қайси стадионда ўтиши ҳақида аниқ хабарни кутишаётган бўлиши табиий.\nБиласиз, Ўзбекистон кубоги финали кўп йиллар давомида Тошкентдаги "Пахтакор" марказий стадионида ўтказилиб келинган. Яъни, чемпионат аввалидан финал қайси стадионда ўтиши белгилаб қўйиларди. Мисол учун Германия кубоги финали ҳам доим пойтахтда, яъни Берлиндаги "Олимпияштадион"да ўтказилади.\nБироқ 2014 йилдан бошлаб Ўзбекистон Кубоги финалига "Пахтакор" стадиони мезбонлик қилиш анъанасига барҳам берилди. Дастлаб Олмалиқдаги стадионда ўтказилган финал, сўнгра Жиззахга, кейинчалик Самарқандга ўтди. Икки йил аввал эса "Бунёдкор" стадионида ўтказилган финал, ўтган гал Фарғонага берилди. Ҳозирча Қаршидаги ажойиб "Марказий" стадион ва Намангандаги ўйингоҳ Ўзбекистон кубоги финалига мезбонлик қилмаган. Финалга "Пахтакор" ва АГМК чиққанлигини инобатга оладиган бўлсак, ўйин нейтрал майдонда ўтади. Эҳтимолий вариантлар орасида эса Наманган ва Қаршидаги "Марказий" стадионлар финалга мезбонлик қилишга даъвогарлар рўйхатида тилга олинмоқда. Шунингдек, ўйин Тошкентда ўтиши ва финалга "Локомотив" ёки "Бунёдкор" стадиони мезбонлик қилиш эҳтимоли ҳам мавжуд.\nБироқ йилда бир ўтадиган финал ўйини муҳити ҳақиқий финалга мос ва хос, муҳими нейтрал жойда ўтиши мантиқан тўғри бўлишини ҳисобга олсак, энг оптимал вариантлар ичида Наманган ёки Қаршидаги ўйингоҳ ажойиб финал оқшомини қабул қилиши мумкин. Яна бир муҳим фактор, яъни мазкур стадионларнинг майдон чими сифати ҳам айни пайтда футбол ўйнашга ҳеч қандай тўсқинлик қилмайди. Шунингдек, Ўзбекистон кубоги финали ҳали ҳечам Наманган ёки Қаршида ўтказилмагани ҳам ушбу стадионларнинг жорий финалга мезбонлик қилиш эҳтимолини ошириши мумкин.\nЎФА ва ПФЛ қандай қарорга келишини эса вақт кўрсатади. Вақт эса оз қолмоқда. Аммо финал манзили ҳамон номаълум.\nЭслатиб ўтамиз, Ўзбекистон кубоги финалига Тошкентнинг "Пахтакор" ҳамда Олмалиқнинг АГМК жамоалари чиқишган. Финал 26 октябрь куни бўлиб ўтади.\n"ЎФАнинг бугунги баёноти бўйича айрим саволлар бор" 29\nКарикатура: Мисрнинг "Ал Аҳли" клуби Африка ЧЛда зафар қучди ва клублар ўртасидаги ЖЧга йўлланма олди 3\nЭшитдик-да: Ҳали бу ҳаммаси эмас, навбатдаги ҳакам ФИФА рефериси 40\nЎФА уч нафар ҳакам Жасур Мухторов, Темур Тўхтасинов ва Аскер Наджафалиевни жиддий жазолади 70\nФИФА рейтинги эълон қилинди: Ўзбекистон бир поғона пастга тушди 65


ШАХЗОДА: БОЛА БИЛАН МУОМАЛА ҚИЛИШНИНГ ЭНГ ЯХШИ ЙЎЛИ... 07.06.2016 01:47\nШахзода ҳозирда оила ва ижодни баробар олиб бораётган бир вақтда, “Интер медиа” компаниясини очиб, ўзига хос тадбиркорликка қўл уришга ҳам улгурди. У билан суҳбатимиз мазкур компания офисида бўлиб ўтди.\n- Ҳозирда тинимсиз ижод билан бандсиз. Айни дамда, ўз ижодингиздан қанчалик қониқяпсиз?\n- Ҳар бир инсон, умуман ҳар бир аёл учун оила биринчи ўринда! Лекин, айни дамда ижодим, яъни касбим ҳам ҳаётимнинг асосий қисмини эгаллаб туради! Чунки, мен оилали бўлганим билан, барибир мустақил инсонман, касбимни севаман ва албатта, ишсиз ўтира олмайман. Бу тарафлама айни дамда ўз ижодимдан қониқаман. Аммо, шундай бир вақтлар ҳам бўладики, бироз чарчайман, чунки, мен ҳам инсонман. Шундай вақтларда ҳаммасини ташлагим ҳам келади, аммо, бир тўйиб ухлаб оламан (кулиб) ҳамда, ўзимга келаман. Кейин эса, ўғлим Холидни бағримга босиб, яхшилаб ўйлаб олиб, ишсиз бекор ўтирадиган аёл эмаслигимни тушунаман. Мен доим ижод ва ҳаракат билан банд бўлишим керак! Ҳеч қачон ишсиз, бекор ўтира олмайман! Буни ҳис қилгач, қониқиш ҳосил қиламан ва яна ижодга киришиб кетаман!\n- Бугунги кунда фарзандингизга қанчалик вақт ажрата оляпсиз?\n- Яқинларим ҳам, мени қанчалик (самимий кулиб) “телба она” эканлигимни, оналик туйғусини менда қанчалик кучли эканлигини яхши билишади! Мени фикримча, болага ажрата олганингдан ҳам кўпроқ вақт ажратиш керак, аслида! Яъни, бола учун қанча вақт ажратсанг ҳам кам! Масалан, агар мен кун давомида суратга олиш ишлари, репетиция ва студиядаги овоз ёзиш ишлари билан бутунлай банд бўладиган куним, албатта, одатдагидан кўра анча барвақт уйқудан тураман! Дейлик, соат 07.00 да! Неччида ухлаган бўлишимдан қатъий назар! У билан ўйинлар ўйнаймиз, суҳбатлашаман, имкон қадар кўпроқ бирга бўламан! Ҳозир унга ҳамма нарса қизиқ ва айни кўп савол берадиган вақти! Чунки, тили чиққан ва ширин гапиради! Болани айни шундай кўп савол берадиган вақтида, қанчалик банд ёки чарчаган бўлишингдан қатъий назар, унинг ҳамма саволларига тўлиқ жавоб бериш керак, билмаганларини ўргатиш керак, деб ҳисоблайман! Айниқса, кечқурунлари қанчалик иш билан банд бўлсам ҳам, албатта болам уйқуга кетгунга қадар, уйга етиб боришга ҳаракат қиламан! (меҳр билан кулиб) Чунки, болажонимга эртак айтиб беришга улгуришим шарт! Ўғлим Холид эртакни китобдан ўқиб беришимни ёқтирмайди, унга эртакни жонли қилиб, айтиб бериш керак! Агар китобдан ўқисангиз, китобни ёпиб қўйишни талаб қилади! (кулади) Унинг фантазияси шунчалик кучлики, беихтиёр эртакдаги воқеаларга қўшилиб кетади, шунинг учун ҳам, биз у билан эртаклар ўйлаб топамиз! Масалан, “Бор эканда йўқ экан” деб бошласам, “Ким бор экан? Нима? Қачон бўлган экан?” деган саволлар бошланади. Унинг ўзи ҳам ўша эртак қаҳрамонлари орасида бўлиши керак! Шунинг учун ҳам, Холид дунёга келгач, ҳаётимнинг асосий мазмуни, биринчи навбатда бу оилам ва фарзандим Холид эканлигини англаб етдим! Албатта, ижодни ва мухлисларимни ҳам асло ёддан чиқариб қўймайман! Ижод ва мухлислар, айниқса, мухлисларнинг меҳру муҳаббати, бу катта масъулият! Чунки, 16 йилдан буён ижоддаман ва бу нарса қон-қонимга сингиб кетган!\n- Хонандасиз, онасиз, ижодни фарзанд тарбияси билан бирга олиб бораётган вақтда, дейлик, нимадандир асабийлашиб, фарзандларингиз билан уришиб, аразлашиб, гаплашмай қолган вақтларингиз ҳам бўладими?\n- Йўқ, ҳеч қачон! Катта ўғлим билан бундай ҳолат бўлганини эслолмайман! У жуда босиқ ва ақлли! Кичиги билан–ку, умуман, ахир у жуда ҳам ширин! Шунингдек, биз ўғлим билан бассейнга ҳам борамиз! Бундан ташқари, мен ўқитувчи-руҳшунос ҳам ёлладим. Ирина Петровна ҳафтасига 2 марта келади ва мен ундан ўзимни қизиқтирган ҳамма саволларга жавоб оламан. Мен умуман, ёш болани қаттиқ койиш, уришиш, у билан гаплашмай арзалаш ва айниқса қўл кўтаришга қаршиман! Бундай қилишни энг аҳмоқона иш, деб биламан ва шундай қиладиган ота-оналарни ўз боласидан ҳам кўра аҳмоқроқ, деб ҳисоблайман! Бола билан муомала қилишнинг энг яхши йўли, бу бола билан тинч мулоқот қилиш, турли мавзуларда суҳбатлашиш, ҳамда тушунтириш! Болага шунчаки “бу мумкин эмас, йўқ!” деб, бўлмайди! Уни ёнингизга ўтказиб, нима учун мумкин эмаслигини, ҳамда “йўқ” деётганлигингизни тушунтириб бериш керак! Бола буни дарҳол тушунмаса ҳам, кейинчалик ўйлаб кўриб, барибир тушунишади ва келгуси сафар, барибир сизнинг гапларингизни эслайди!\n- Катта ўғлингиз ҳам улғайиб қолди, ҳадемай уни уйлантирасиз. У сиз билан қизлар, уйланиш, шу каби шахсий масалаларда сирлашадими? Дейлик, у кўз остига олган қиз борми, ёки қайси қизникига совчиликка боришингиз ҳақида, гапирадими?\n- Яхшиси, бу жуда шахсий саволларга унинг номидан жавоб қайтармаганим маъқул! Унинг ўзи вақтида келганида айтади! Мен фақат шуни айтишим мумкин, у менга доим йигит киши мустақил оёққа туриб олиши керак, шунда уйланиб, оила қургани яхши, деб айтади! Фақат моддий тарафлама эмас! Менимча, ўғлим аллақачон вояга етган. Аммо, унинг ўзи, “яна бироз улғайишим керак, кечроқ уйланмоқчиман” дейди. Мен ҳам унинг фикрига қарши эмасман. Чунки, бу унинг ҳаёти!\n- Ўзингиз қандай келин ҳақида орзу қиласиз?\n- Мен биринчи навбатда, ўша келин билан биргаликда яшаш, ўғлим Солиҳга яхши бўлишини истайман! Чунки, ўша келин билан мен бирга яшамайман, бирга яшайдиган бу ўғлим! Шунинг учун ҳам, у мен каби, ўғлим билан яримта сўзданоқ бир-бирларини тушунишларини, қўллаб-қувватлашини истардим. Ўғлим, менимча, жуда меҳрибон инсон, айрим тенгдошлари каби жуда ҳам қаҳри қаттиқ эмас, шунинг учун ҳам, билмадим, шахсий фикрим, ўғлимнинг рафиқаси бироз қатъийроқ бўлишини истардим. Ахир, ўзбекларда “эркак бош бўлса, аёл киши бўйин” деган гап ҳам бор-ку! Лекин, барибир биринчи навбатда, улар ўртасида муҳаббат бўлишини, бир-бирларига кўнгил қўйиб турмуш қуришларини, ўзаро бир-бирларини яхши тушунишларини истардим! Ҳаётдаги қолган нарсалар эса, кейин бўлаверади.\n- Янги офис, янги компания очдингиз. Булар ҳақида ҳам тўлиқроқ маълумот берсангиз.\n- Дўстим Даврон Муқимов билан биргаликда “Интер медиа” компаниясини очдик ва янги офисда ишга туширдик. Бу ерда студия ҳам бор, унга янги аппаратуралар буюртма қилганмиз, тез орада ишга тушади. Мақсадимиз, иқтидорли ёшларга ёрдам қилиб, уларни қўллаб-қувватлаш, продюсерлик фаолияти билан шуғулланиш! Бу ғоя, Даврон Муқимов иккимизники! Лекин, мен “Тарона рекордс” билан ижодий ҳамкорликни, у компаниядаги ишимни “Шахзода” лойиҳаси сифатида давом эттиравераман, ҳамда концертларимни ҳам бу компания ташкил этаверади. Аммо, мен улғайдим, 2 та ўғилларим ҳам вояга етишмоқда. Мен бир жойда ўтириб, шунчаки моддий тарафлама нимагадир эришишни кутиб ўтирадиганлардан эмасман. Аммо, мен 14 ёшимдан ишлаганман ва ишсиз, меҳнатсиз бекор ўтира олмайман! Мени шундай тарбия қилишган, мен мустақилман ва шунчаки уйда ўтира олмайман. Моддий маблағ жиҳатидан мустақил бўлишдан ташқари, ишлаш менга инсон ва аёл сифатида, ўз устимда ишлаш ва ўсиш имкониятини ҳам беради. Ҳозир жуда кўпчилик аёллар ишлашади, бу эса оилани янада мустаҳкам бўлишига ҳам ёрдам беради. Чунки, ишлаган аёл ўз турмуш ўртоғига ҳам ишлаш, қанчалик осон эмаслигини тушунади, унинг қадрига етади!\n- Бу қарорингизга нисбатан турмуш ўртоғингизнинг фикри қандай бўлди? Сабаби, биринчидан “Интер медиа” алоҳида компания бўлишидан ташқари, “Тарона рекордс” учун рақобатчи ҳам бўлиши мумкин.\n- Биринчи навбатда шуни айтишим керакки, турмуш ўртоғим билан оила қуришимиздан аввал у киши мени, компания лойиҳаси сифатида, турмуш қурганимиздан сўнг эса, умр йўлдошим сифатида доим ҳар тарафлама қўллаб-қувватлаб келади. Доим менга энг керакли маслаҳатларни беради! Ҳеч қачон “мана бу ишни қилмайсан, ёки фақат “Тарона”да ишлайсан” деган гапни эшитмаганман! У киши “агар шуни ҳоҳласанг, ҳаракат қилиб кўр!” дейди. Бу сафар ҳам, у кишидан “Менсиз ҳам ўзинг бир уриниб кўр! Агар натижаси яхши бўлса, хурсандман!” деган гапни эшитдим. Олдинда бу янги компанияда амалга оширилиши керак бўлган лойиҳалар кўп!\n- Нима учун “Интер медиа”? Масалан, “Шахзода рекордс”, ёки “Шахзода медиа” деб, номлаш ҳам мумкин эди-ку...\n- Йўқ, биз асосан номга урғу бермасликка қарор қилдик. Шунчаки, “Интер медиа рекордс”, бу продюсерлик маркази, бу ерда овоз ёзиш студияси, лойиҳалар бўлади. Жуда бир жарангдор ном қўйишни ҳоҳламадик, шундай номладик.\n- Ўтган интервьюларда режиссёрлик орзуйингиз ҳақида гапиргандингиз. Қанчалик амалга ошира олдингиз?\n- Биласизми, бу режиссёрликни ҳозирда ўз концертларимда қисман амалга оширяпман! Масалан, концертимга режиссёр ёлланганда ҳам, мени ўз концертга оид ғояларим ҳам бўлади, албатта! Концерт драматургияси, репертуар учун қандай қўшиқлар керак, ҳаммасини ўзим ҳам ўйлаб чиқаман. Режиссёрнинг ҳамма айтганларига 100 фоиз, индамай ва бехабар рози бўлмайман! Мени ҳам ўз режам бўлади. Мен ҳаттоки, дам олишга борганимда ҳам, кўп нарсаларни ўйлаб, ўзим учун белгилаб юраман. Кейин концерт тайёргарликларига киришилганда ҳаммасини режиссёрга айтаман ва унинг ҳам режаси билан қизиқаман. Режиссёр эса, мени ғояларимни тўлдирган ҳолда, умумий тарзда амалга оширади. Бу жиҳатдан олганда, ўз концертларимда ўзим ҳам режиссёрлик қиляпман. Бундан ташқари, мен кино оламига ҳам жуда қизиқаман, саёз фильмларни кўриб қолсам, жуда асабийлашаман, кетган вақтимга ачинаман. Чуқур маъноли фильмларни яхши кўраман.\n- Ўзингизда айнан нима, қандай ҳолат табассум уйғотиши мумкин?\n- Биринчи навбатда болалар! Болаларни жуда яхши кўраман! Кейин эса, жониворлар! Мени лабрадор зотига мансуб итим бор, 8 ёшда. Мушугим ҳам, у билан тенгдош.\n- Ҳозирда ҳаётда нима билан фахрланасиз?\n- Биринчи навбатда, оилам, фарзандларим билан! Хонандалик эса, билмадим, кўпинча, менга дугоналарим менга “Сен хонанда Шахзода эканлигингни, машҳурликни ҳис қиласанми?”, деб сўрашади. (ўйланиб) Йўқ, унчалик эмас, ҳаттоки, баъзида буни унутиб ҳам қўяман!\n- Бошқа оналарга фарзанд тарбиясида қандай маслаҳат берган бўлардингиз? Қолаверса, ҳозир айнан болалар ҳақида “Наша радость” кўрсатувини олиб боряпсиз!\n- Менга бирор мавзуда кўрсатув қилиш таклифини беришди ва мен болалар мавзусини танладим! Чунки, менга болалар билан боғлиқ ҳамма нарса ёқади, уларнинг оламига қизиқаман! Улар ҳали соф. Мен уларнинг беғуборликларини кузатгим келади, уларни жуда яхши кўраман! Уларга тушунтириб, керакли маслаҳатлар бериб, хатолардан асрагим келади! Бола учун энг муҳими, унга етарли меҳру муҳаббат бериш! Агар ота-она болага керакли даражада меҳр бериб, эътибор қаратишса, у албатта, меҳрибон ва яхши инсон бўлиб вояга етади. Оиладаги муҳит бола учун жуда ҳам муҳим! Ота-она ҳам бир-бирига меҳр-муҳаббат билан муомала қилишса, болага ҳам меҳрли муносабат бўлса, бола ҳам, бу меҳрни ўзига сингдиради, ҳамда бу келажакда унинг ўз оиласида ҳам намоён бўлади!\n- “Наша радость” кўрсатуви ҳақида батафсил маълумот берсангиз! Чунки, бу кўрсатув, сизни бошловчиликда ҳам ўзингизни синаб кўриш имкониятини берди!\n- Менга кўрсатув қилиш ҳақида таклиф бўлганда, “Она ва бола, ота-она билан бола муносабати” ҳақида кўрсатув қилиш фикри туғилди. Кўрсатувнинг дастлабки сонларида биз, кўрсатув томошабинлар эътиборига тушиши ва янада қизиқарли бўлиши учун, унга шоу бизнес вакилларин фарзандлари билан иштирокчи сифатида таклиф этдик. Эндиликда эса, барча соҳалардаги таниқли инсонларни фарзандлари билан таклиф этишни режалаштиряпмиз. Жумладан, спортчилар, санъат намоёндалари ва бошқалар. Кейин эса, ҳаттоки кимни фарзанди билан қандай фикрлари ва саволлари бўлса ҳам, бизга мурожаат қилишлари мумкин бўлади.\n- Нима деб ўйлайсиз, инсоннинг энг яхши ёши, неччи ёш?\n- Мен ҳозир ўз ёшимни, шундай ёш, деб биламан! Ўйлайманки, мана шу охирги 3-4 йил ичида мен мулоҳазалироқ бўлиб, кўпроқ фикрлайдиган бўлдим. Авваллари, мен кўп сиқилишим мумкин эди, кўп йиғлардим ҳам, кўп нарсани юракка яқин олардим. Ҳозир эса, бунга мулоҳаза билан қарайман, ҳаётимда кўплаб ҳодисалар юз бергани учун, ҳар қандай ҳолатни қандай четлаб ўтишни ҳам яхши биламан.\n- Ўзингизни қайси жиҳатингизни танқид қила оласиз?\n- Албатта, ўзимни танқид қила оламан. Катта ўғлим мени “робот”, деб атагани билан, баъзида жуда кўп ва тўхтовсиз, ҳаттоки уйқуни ҳам унутиб ишлаганлигим учун ҳам, кутилмаганда қаттиқ чарчаб ҳолдан тойиб қолишим мумкин. Шунга қарамай, мени энг катта минусим, бу дангасалигим! Балки, шунинг учун ҳам, менга Оллоҳ шу касбимни насиб этгандир? Айнан, доим инсонлар олдида масъулиятни ҳис қилишим, кўп ишлашим учун!\n- Хориждаги ижодий фаолиятингиз қандай кечмоқда?\n- Хорижий мусиқий альбомим устидаги ишлар узоқроқ давом этмоқда! “Аксеnт” гуруҳидаги ижодкорлар билан ҳамкорликдамиз, улар менга бир неча қўшиқлар, жумладан, “All alone”ни ҳам ёзиб беришган. Ҳозир эса, продюсер ва хонанда сифатида эмас, 3 та хонанда биргаликда, ҳамкорликда испан ва инглиз тилларида трек ёздик. Ҳозирда бунга видео олиш ҳаракатидамиз ва бу Халқаро лойиҳа бўлади! Халқаро лойиҳалар учун таклифлар кўп, масалан, Ливан, Болгариялик хонандалардан дуэт куйлаш таклифлари бўлмоқда! Кўп дуэтлар куйлайдиган хонанда бўлиб қолдим, десам ҳам бўлади! Таклифлар эса, кундан кунга кўпаймоқда. Бундан ташқари, 23 сентябрь куни БААнинг Дубай шаҳрида бўлиб ўтадиган “Big apple music awards - 2016” тақдирлаш маросимига ҳам таклиф этилганман. Мазкур тақдирлаш маросимида мен илк марта 2010 йилда, Американинг Нью-Йорк шаҳрида бўлиб ўтганида иштирок этганман ва мукофотни қўлга киритганман! Бу гал ҳам, бу тақдирлаш маросимида Ўзбекистондан иштирок этаман! У ерда жуда кўп хонандалар бўлишади, жумладан, Таркан, Синан Акчил ва бошқалар... Ҳар бир хонанда ўз юртининг вакили сифатида, ўз тилида, ўз юртида яқин йилларда энг хит бўлган қўшиғини куйлайди. Ҳозир мен бу маросимда қайси қўшиғимни куйлаш ҳақида ўйлаяпман!\n- Жуда кўп саёҳатларда бўласиз! Булардан қай бири кўнглингизга яқин бўлган?\n- Жуда кўп мамлакатларда саёҳатда бўлганман! Аммо, энг кўнглимга яқини, бу ўз юртим, ўз уйим! Чунки, бошқа мамлакат, энг зўр жой бўлганида ҳам барибир бегона бўлади! Бориб, саёҳат қилиб, дам олиб келиш мумкин! Аммо, барибир ўз уйингга етмайди! Менга бошқа мамлакатларда маъқул бўлган нарса бу, фақатгина денгиз! Агар бизнинг Тошкентда ҳам, денгиз бўлганида, зўр бўларди! Бизни касбимизда доимо диққат-эътиборда бўлишга тўғри келади. Қачонки, мана шу доим диққат-марказда бўлишдан, мусиқа шовқинидан чарчаган вақтингда, бироз дам олиш учун, денгиз энг маъқул жой, деб ўйлайман. Бир неча соат, денгиз бўйида, сув шовқинини эшитиб, хотиржам дам олсанг, ҳамма чарчоғинг чиқиб кетади. Касбимизнинг мураккаб жиҳати, агар етарлича дам олмасанг, бу сени ижодинг ва қўшиқларингга ҳам таъсир кўрсатиши мумкин. Шунинг учун ҳам, мен дам олишга вақт ажратишга ҳаракат қиламан ва бу вақтни фарзандларим, оилам билан бирга бўлишга сарфлайман. Кўнглимда ватанпарварлик жуда ҳам кучли бўлганлиги учун ҳам, мен учун албатта, доим юртга қайтиш ўзгача бахт! Менимча, ўз юртига қайтаётган ҳар бир инсон учун, ўз юртидан аълоси бўлмаса керак! Бизнинг юрт фуқаролари эса, айниқса, жуда ҳам ватанпарвар инсонлар ва бу борада мени жуда яхши тушунадилар, деб ўйлайман. Бошқа юртларга борганингда турли янги нарсалар, овқатларни татиб кўрасан, аммо ҳеч бири, сени болалигингда истеъмол қилган ўз юртингдаги таомлар таъмига етмайди!\n- Атрофдагиларнинг фикрларига, гап-сўзларига қанчалик эътибор берасиз?\n- Агар бу агар профессионаллар фикри бўлса, албатта тинглайман! Таҳлил қилиб кўраман, “мендан ёши катта, ақллироқ” деб, ўйлаб кўраман. Лекин, бу объектив бўлмаган қандайдир тушунарсиз танқид бўлса, умуман аҳамият бермайман!\n- Қўшиқ танлаганда нималарга аҳамият берасиз?\n- Биринчи навбатда қўшиқ сўзларига катта аҳамият бераман! Ўша дамда нима деб, куйламоқчиман, бу жуда муҳим! Ўша қўшиқнинг сўзлари бунга мос келадими? Енгилроқ қўшиқларим ҳам бор, аммо булар ҳам ўзига хос мақсад учун, яъни унда кўтарилган мавзу тингловчиларга тезроқ етиб бориши учун қилинган. Масалан, “Қайнона” қўшиғим билан миллий урф-одатларимизни кўрсатмоқчи бўлганман! Ҳар бир қўшиғим орқали албатта, ўзимни тингловчиларга айтадиган сўзим бўлади!\n- Нима деб ўйлайсиз, 16 йилдан буён эстрадада ижод қилиб келаётган хонанда сифатида, бугунги кун тингловчиларига қандай қўшиқлар керак, деб ўйлайсиз?\n- Биринчи навбатда, албатта бу ерда ҳам, боя фильмлар ҳақида айтганимдек, қўшиқларда мазмун ҳам бўлиши керак, деб ўйлайман! Масалан, мен ҳам, ўз фарзандларимни қандайдир маъносиз, тингловчига етказадиган сўзи бўлмаган ва енгил-елпи қўшиқларни тинглашларини истамайман! Ҳаттоки, ёшлар маза қилиб, берилиб рақсга тушадиган қўшиқ бўлса ҳам, унда ҳам маъно бўлиши керак! Яқин вақтларда ижтимоий тармоқлар орқали ҳам, ёшларни қўшиқларнинг мазмуни ва матнига аҳамият бераётганлигини кўриб, жуда хурсанд бўляпман!


2020/2021 йилги мавсум қийинчиликларига қарамай Аргентина гилос экспортини 8,5 фоизга оширишга эришди • EastFruit\nБош саҳифа › Янгиликлар › 2020/2021 йилги мавсум қийинчиликларига қарамай Аргентина гилос экспортини 8,5 фоизга оширишга эришди\nМуаллиф: EastFruit 12 Июн 21 13 Июн 21 05\n2020/2021 йилги мавсумда Аргентина гилоси экспорти 8,5 фоизга ошди. Аргентинанинг 2020/2021 йилги гилос мавсумида гилос импорт қилувчи асосий мамлакатлардан Хитой ва Гонконг умумий экспорт ҳажмининг 41%ини ташкил этмоқда.\nБундан ташқари, АҚШ ва Канада (31%), Европа ва Буюк Британия (19%), қолганлари Яқин Шарқ (5%), бошқа Осиё мамлакатлари (2%) ва Жанубий Америкага (2%) экспорт қилинди. Бу ҳақда FruitNews fructidor.com сайтига асосланиб хабар бермоқда.\nШунингдек яна ўқинг: Барча мева ва резаворлар, ҳатто олма ва банан ҳам арзонлашмоқда – ҳафталик савдо таҳлили.\n2019/2020 йилги мавсум билан солиштирганда Хитой ва Гонконгга экспорт 15,5 фоизга, АҚШ ва Канадага гилос экспорти 9 фоизга, Европа ва Буюк Британияга 3,83 фоизга ўсди.\nВаҳоланки, аргентиналик гилос етиштирувчилар ўтган йилги гилос экспорти мавсумида бир қатор муаммоларга дуч келганликлари ҳақида хабар беришган. Тижорат юкларини ташиш сони камайди ва бир нечта авиакомпания ўз фаолиятини тўхтатди. Юклар чартер рейслари билан юборилган.\nАргентинанинг Чубут ва Санта-Крус провинцияларида гилослар гуллаш даврида қаттиқ совуқдан зарар кўрди. Оқибатда, 2019/2020 йилги мавсумга нисбатан ҳосилдорлик 21,47% ва 24,4% га камайди.\nШунингдек, Хитой оммавий ахборот воситаларида Чили гилоси COVID-19 билан касалланган бўлиши мумкинлиги ҳақида маълумотлар тарқалди, бу эса истеъмолчиларда четдан келтириладиган маҳсулотларга нисбатан шубҳа туғдирди, шу билан бирга, Аргентина гилосларига ҳам. Кейинчалик бу маълумот ўз тасдиғини топмади.\n31 Июл 21 015


Қаршида шифокорлар суд қилинмоқда\nФирдавс Сўнгги икки йил давомида Қашқадарёда тиббиёт ходимлари устидан бир неча марта суд жараёни бўлиб ўтди. Кузатувчилар бу ҳолатни вилоятда мазкур соҳадаги аҳвол ёмонлашаётгани, тизимда коррупция илдиз отгани билан изоҳламоқда.\nЯқинда Қаршидаги 1-вилоят шифохонасининг 11 ходими, жумладан, собиқ бош врач Йўлдош Очилов устидан суд жараёни бошланган эди.\nШифохона бўлим бошлиғи Панжи Сафаровнинг сўзларига қараганда, улар шифохонанинг бир неча миллион сўм маблағини растрата йўли билан талон-тарож қилишда айбланмоқда. Шифохона пуллик хизмат кўрсатишга ўтгандан кейин бу хизматдан тушган жуда катта пул давлат банкига топширилмасдан ғайриқонуний йўл билан ўзлаштирилган.\nАйбланувчилар орасида бош врачдан ташқари омбор мудири Илҳом Худойназаров, бош врачнинг хўжалик ишлари бўйича ўринбосари Шавкат Примқулов, шифохонага қарашли қурилиш ташкилоти иш юритувчиси Нурқобил Шаропов, ҳисобчилар Раҳмат Эштемиров, Ботир Ҳайитов, Хўжам Ёрматов, кассирлар Фотима Бобоназарова, Гулбаҳор Келдиёрова, Шоҳиста Саидова ва Сурайё Ибрагимова бор. Уларга нисбатан Жиноят кодексининг бир неча моддалари бўйича айб қўйилмоқда.\nСудга тортилган собиқ бош врач Й.Очилов ўзига ва бошқа ходимларга қўйилган айбларни рад этяпти. Унинг таъкидлашича, тергов ҳаракатлари бир томонлама олиб борилган. Судланувчиларнинг айбловларни рад этувчи далиллари инобатга олинмаган. Тергов давомида фақат 123 минг сўм миқдоридаги моддий зарар аниқланган.\nМаълум бўлишича, Й.Очилов бош врач вазифасида ишлаган 1999-2004 йиллар учун вилоят солиқ бошқармаси шифохонага 42 миллион сўм жарима солган. Бунда пуллик хизматдан тушадиган нақд пул кассага кирим қилинмагани асос қилиб олинган.\nЙ.Очилов эса кирим қилинмаган пулни ходимларга ойлик ва нафақа тарзида тарқатгани, шифохонадаги таъмирлаш ишларига сарфлаганини айтмоқда. Бироқ бу ҳақдаги ҳужжатлар, Й.Очиловнинг билдиришича, тергов давомида инобатга олинмаган.\nШу кунларда Қарши шаҳри жиноят ишлари судида мазкур иш бўйича суд жараёни давом этмоқда.


Қозоғистоннинг «Зерде», «НИТ» ва Ўзбекистоннинг Электрон ҳукумат ва рақамли иқтисодиёт лойиҳаларини бошқариш маркази ўртасида учтомонлама келишув имзоланди - Ўзбекистон Республикаси Президенти ҳузуридаги Лойиҳа бошқаруви миллий агентлиги\nҚозоғистоннинг «Зерде», «НИТ» ва Ўзбекистоннинг Электрон ҳукумат ва рақамли иқтисодиёт лойиҳаларини бошқариш маркази ўртасида учтомонлама келишув имзоланди\nЖорий йилнинг 12-14 июн кунлари Нур-Султон шаҳрида (Қозоғистон) ҳар йили ўтказиладиган – “IDC Central Asia СIO Summit 2019” саммити бўлиб ўтди.\nIDC Central Asia СIO Summit – бу Марказий Осиё, Озарбайжон ва Монголия давлатларидаги йирик компаниялар ва давлат ташкилотларининг юқори даражадаги раҳбарлари, тадқиқотчилари ва соҳа экспертлари ўртасида тажриба алмашиш ва мулоқот қилишга мўлжалланган эксклюзив майдонча бўлиб, унда иштирокчилар ўзларининг омадли стратегиялари билан ўртоқлашишлари ва актуал масалаларни ҳамкасблари қандай усуллар билан ҳал этаётганларини билиб олишлари мумкин.\nСаммит дастури ялпи мажлис, соҳанинг муҳим мавзулари бўйича секциялар, давра суҳбатлари, индивидуал учрашувлар, мастер-класслар ва нетворкинг-сессиялардан ташкил топди.\nБу йилда саммитнинг асосий мавзулари сифатида қуйидагилар танланди:\n· Бизнес, шаҳар ва мамлакатнинг Рақамли Трансформацияси стратегияси;\n· Рақамли бизнесни ривожлантиришда устувор йўналишлар;\n· Рақамли ташкилотнинг маданиятини ривожлантириш;\n· Рақамли бизнеснинг ташкилий таркиби;\n· CIO ва CDO нинг ташкилотдаги роли;\n· Интеграция қилинган рақамли стратегиялар ва ривожланиш йўли;\n· Масштаблаштириш имкониятлари;\n· Рақамли KPI;\n· Платформаларни қайта шакллантириш;\n· Рақамли технологиялар билан ҳаёт.\nСаммитда Ўзбекистон Республикаси Президенти ҳузуридаги Лойиҳа бошқаруви миллий агентлиги (кейинги ўринларда – Агентлик) ва Агентлик қошидаги Электрон ҳукумат ва рақамли иқтисодиёт лойиҳаларини бошқариш маркази ходимлари иштирок этишди.\nСаммит давомида “Зерде” Миллий ахборот-коммуникациялари холдинги (Қозоғистон), “Миллий ахборот технологиялари” АЖ («НИТ» АЖ, Қозоғистон) ва Ўзбекистон Республикаси Президенти ҳузуридаги Лойиҳа бошқаруви миллий агентлиги қошидаги Электрон ҳукумат ва рақамли иқтисодиёт лойиҳаларини бошқариш маркази ўртасида Электрон ҳукумат соҳасида ўзаро манфаатли ҳамкорликни ривожлантириш тўғрисида учтомонлама Келишув имзоланди.\nМаълумот учун: «Зерде» Миллий ахборот-коммуникациялари холдинги – Қозоғистоннинг йирик давлат компанияси бўлиб, замонавий ахборот-коммуникация технологияларини ривожлантириш мақсадида ташкил этилган. Холдинг 2008 йил июль ойидан буён Қозоғистон Республикаси Ҳукуматининг қарорига асосан фаолият юритиб келади. «Зерде» холдинги ахборот-коммуникация технологиялари бозорини ривожлантириш ва илғор лойиҳаларни амалга ошириш, ягона ахборот-коммуникация муҳитини яратиш мақсадида ташкил этилган.\nКелишув томонларнинг қуйидаги йўналишларда ҳамкорлигини кўзда тутади:\n1) томонлар ўртасида ҳамкорлик муносабатларини ўрнатиш;\n2) ахборот-коммуникация технологиялари соҳасида норматив-ҳуқуқий ҳужжатлар, стандартлаштириш соҳасидаги ҳужжатлари, шунингдек, ўзаро фойдали бўлган очиқ маълумотлар ва ҳужжатлар билан алмашиш;\n3) электрон ҳукуматни ривожлантириш соҳасида форумлар, давра суҳбатлари, семинар ва тақдимотлар, ўқув курслари, учрашув ва музокараларни ҳамкорликда ташкиллаштириш ва ўтказиш;\n4) консультация бериш бўйича хизматлар ва тажриба алмашиш соҳаларида ҳамкорликни йўлга қўйиш;\n5) электрон ҳукуматни ривожлантиришга таалуқли бўлган бошқа соҳаларда фаолият кўрсатиш.\nМаълумот учун: “Миллий ахборот технологиялари” Акционерлик жамияти («НИТ» АЖ) – Қозоғистон Республикасининг ахборот-технологиялари бозоридаги энг йирик компания ҳисобланади. Компания Қозоғистон Республикаси ҳукуматининг 2000 йил 4 апрелдаги № 492-сон Қарори билан ташкил этилган. 2008 йилдан буён «Зерде» Миллий ахборот-коммуникациялари холдинги”нинг таркибига кирувчи корхонаси ҳисобланади. “НИТ” АЖ 2016 йил 29 январдан “Электрон ҳукумат” ахборот-коммуникация инфратузилмаси оператори этиб белгиланган ва 2016 йил 26 февралдан – Ягона контакт-маркази вазифасини ҳам бажариб келади.\nИмзоланган Келишувнинг мақсади - электрон ҳукумат соҳасида томонларнинг тенглик, биргаликда ривожланиш, ўзаро англаш, ҳурмат ва ишончга асосланган ўзаро манфаатли ҳамкорликни ривожлантириш ҳамда таклифлар ишлаб чиқиш, билим, тажриба ва инновацион ечимлар билан ўртоқлашиш ҳисобланади.\nКелишувдаги мақсадларга эришиш учун, ташкилотлар ўзаро маълумот ва ҳужжатлар, шунингдек, норматив ҳужжатлар билан алмашишга, музокаралар ўтказиш, уларда иштирок этиш ва бошқа ҳаракатларни амалга оширишга келишиб олдилар.\nМанба: Электрон ҳукумат ва рақамли иқтисодиёт лойиҳаларини бошқариш маркази\nОхирги янгиланиш: 27 Май 2020, 13:42


Ҳайдовчи учун лицензияга эга бўлишнинг қандай афзал жиҳатлари бор ? / Ўзбекистон янгиликлари, энг сўнгги хабарлар\nШарҳлар 0 Шархлар 3558 кўрилди\nҲайдовчи учун лицензияга эга бўлишнинг қандай афзал жиҳатлари бор ?\nмар 01 / 2016\nТошкент шаҳар ҳокимлиги Йўловчи транспортининг барча тури ҳаракатини лицензиялаш ва мувофиқлаштириш департаменти бошлиғининг ўринбосари Фарҳод Мирзаев пойтахтда ноқонуний таксичилар фаолиятини аниқлашдан кўзланган мақсад, такси хизмати фаолиятининг бошқа жиҳатлари хусусида "Жаҳон" АА га қуйидагиларни маълум қилди:\nЛицензия асосида фаолият юритаётган таксига чиққан йўловчи ўзини хотиржам ҳис қилиши мумкин. Чунки ҳайдовчи гараждан чиқишидан олдин тиббий кўрикдан ўтади. Жумладан, унинг умумий саломатлиги, алкогол маҳсулотлари истеъмол қилган-қилмагани текширилади. Сўнг шифокор йўл варақасига штамп қўяди. Шу жойга автомобиль транспорти воситаси техник кўрикдан ўтказилгани ҳақида навбатчи механик томонидан белги қўйилади. Машинанинг нафақат созлиги, айни пайтда унинг ташқи кўриниши, санитария ҳолати ҳам текширилади. Бундай иш тутиш хавфсизлик талабларига мувофиқ транспорт хизмати кўрсатишни кафолатлаш имконини беради.\n— Ўзбекистон Республикаси Президентининг 2006 йил 9 мартдаги “Автомобил транспортида йўловчилар ташиш соҳасидаги тадбиркорлик фаолиятининг алоҳида турларини амалга оширишни тартибга солиш тўғрисида”ги қарорига мувофиқ, автомобиль транспортида йўловчиларни шаҳар, шаҳар атрофи, шаҳарлараро, халқаро йўналишларда тижорат асосида ташиш фаолияти фақат юридик шахслар томонидан бажарилади.\nЖисмоний шахслар шаҳардаги мавжуд такси паркларига мурожаат қилиши ҳамда улар билан шартнома имзолаши керак бўлади. Шундан сўнг лицензиялаш жараёни бошланади. Ҳукумат қарорига кўра, давлат божи ундирилади. Шаҳарда ҳаракатланадиган тўрт ўриндиқли оддий енгил автомобил учун йиллик давлат божи тўлови миқдори 75 доллар эквивалентига тенг. Тўлов Марказий банкнинг ўша кундаги курси бўйича миллий валютада амалга оширилади.\n— Албатта, қонуний фаолиятнинг харажатлари ноқонуний киракашлар билан таққослаганда кўпроқ. Бу автомобиль парки бутунлигини таъминлаш, корхона меҳнат жамоасига маош тўлаш, шунингдек, солиқлар, пенсия жамғармасига ўтказмалар ва бошқа харажатлар билан бевосита боғлиқдир. Ноқонуний киракаш юқорида қайд этилганларнинг бирортасига чиқим қилмайди. Боз устига, мавжуд нархларни демпинг усулини қўллаб кескин тушириб юборади, носоғлом рақобат муҳитини яратади. Афсусланарлиси, бундай одамлар келажакда ҳалол фуқароларнинг ҳисобидан пенсия ва бошқа ижтимоий ёрдамларни олишга умид қилади. Улар аксарият йўналишсиз таксилар фойдаланаётган ГПС қурилмалар, навигаторларга харажат қилишмайди. Бу техника воситалари мақбул йўналишни танлаш ва янада қулай хизмат кўрсатиш учун жуда ҳам зарурдир. Аксарият такси хизматлари ишга қабул қилишда ҳайдовчиликка номзодларни танлов асосида ёллашга ҳаракат қилади, уларнинг манзилни нечоғли билиши текширилади. Бу борада ноқонуний киракашлар етарлича билим ҳамда кўникмага эга, дея олиш жуда мушкул. Шунинг учун ҳам профессионал ҳайдовчи ўз меҳнати учун бирмунча кўпроқ ҳақ олиши табиий.\nАвтомобилда йўловчи ва юк ташиш лицензияси энди электрон шаклда расмийлаштирилади\nЖаҳонгир Отажоновнинг лицензияси муддати тугаган. У 76 млн сўм тўлаши лозим — "Ўзбекконцерт"


20:21, 11.10.2019 // 87011\n«Дарё» ижтимоий ҳаётда ўз ўрнига эга, бироқ жамоатчилик эътиборидан кўпинча четда қоладиган касб эгалари билан суҳбат қилмоқда. «Соядаги одамлар» лойиҳасининг бу галги қаҳрамони олти йилдан буён новвойлик қилаётган йигит.\nМуҳаммадали Ўринбоев Фарғона шаҳрида туғилган. Ҳозир 22 ёшда. Шаҳардаги транспорт касб-ҳунар коллежини тамомлаган. Олти йилдан бери новвойчилик қилиб келмоқда.\nМеҳнатда ўтган болалик\nАслида новвойчиликка ҳеч қачон қизиқмаганман. Лекин оилавий шароитимиз туфайли болаликдан ишлашимга тўғри келган. Ўшанда опаларимнинг бўйи етиб қолган, уларни турмушга узатиш керак эди. Биласиз, водийда қиз чиқариш анча мушкул иш. Тўй қилиш ва уйимиздаги моддий етишмовчиликларда дадамга ёрдам бериш учун нон ёпиб пул топганман.\nБобом новвой бўлган, отам ҳам. Қонимда борлигигами, билмайман, 14 ёшимда айнан новвой амакига шогирд тушганман.\nБошида оловдан қўрқиб, тандирга киролмаганман. Бир неча маротаба қўлимни куйдириб олганман. Лекин инсон мажбур бўлса ҳаммасини уддасидан чиқар экан. Зеҳним ўткир бўлгани учун икки ойда устозимдан новвойчиликнинг сир-асрорларини ўзлаштириб олганман.\nАввалги ва ҳозирги новвойлар\nАвваллари оилавий новвойхоналар бўлган. Яъни аёллар хамир қилган, нон ясаган. Эркаклар эса ёпган. Дадамнинг ҳам ўз новвойхонаси бор эди. Лекин онам фарзандли бўлганидан кейин отамнинг ўзи қийналиб уни ёпишига тўғри келган.\nҲозир эса вазият ўзгарган. Мисол учун бизнинг ишхонамизда барчанинг ўз вазифаси белгиланган. Кимдир хамир қилади, кимдир ясайди. Мен эса уни ёпаман. Лекин кемага тушганнинг жони бир деганларидек, вақти келса бир-биримизнинг ишимизни ҳам қилиб кетаверамиз.\nОдамзод яшар экан, ҳар доим нонга эҳтиёжи бўлади\nҲар куни саҳардан таҳорат олиб, «Бисмиллаҳир роҳманир роҳийм, Худо шарманда қилмагин, ўзинг рози бўлгин» деб дуо қилиб бошлайман. Худога шукур, кам бўлганим йўқ.\nИш куним соат 6:00 дан бошланиб, 17:00 гача давом этади. Кунига 1 500 дан ортиқ нон ёпаман. Даромадим — бир ойда 3 миллион сўм. «Заказ»лар кўпайиб кетса, яна қўшимча ҳақ оламан. Хуллас, новвойчилик энг даромадли касб ҳисобланади. Инсон яшар экан ҳар доим нонга эҳтиёжи бўлади. Шунинг учун новвойчилик ҳунари ўлмайди.\nҲар ким ҳам новвой бўлолмайди\nҲозирги тенгдошларимнинг асосий мақсади — пул. Қийинликларига чидаб, ҳунар ўрганолмайди. Сабри, бардоши етмайди. Қанча ўртоғим топаётган пулимга қизиқиб, менга ҳам ўргат деб келди. Лекин икки-уч кун ўтмай машаққатларига чидолмай ташлаб кетди. Биринчи галда новвой сабр-тоқатли бўлиши керак.\nҲар куни саҳар турасиз. Кечгача тик оёқда нон ёпасиз. Шофёрлар-ку, ўтириб ишлайди. Қассоблар «клиент» келганда туриб хизматини қилади, кейин дамини олаверади. Лекин новвойлар тик оёқда камида 12 соат ишлайди. Ўтириб дам оволишга шароит бўлмайди. Сабаби, хамир турган сари кўпчиб, ачийди. Шунинг учун иш пайтида дам олишга рухсат йўқ. Масалан, болаликдан тик оёқда туриб ишлаётганим учун менда варикоз пайдо бўлди. Энг ёмони, оловга киравериб кўз нуримни йўқотяпман...\nНоввой ҳалол бўлиши керак\nБошқа томондан олиб қараганда, сув билан ўтни бирлашиши — бу илоҳий нарса. Ун оқ, сув оқ. Пок нарсалар билан ишлагандан кейин инсоннинг ўзи ҳам пок бўлиши керак. Шу боис ҳар ким ҳам новвой бўлолмайди.\nИшимизда энг муҳими — ёлғон аралаштирмаслик. Ҳамма янги иш бошлаганда яхши нон тайёрлайди. Тоза ундан фойдаланади, ёғларини ҳам кўп солади. Лекин вақт ўтиб, мижози кўпайганидан кейин айнийди. Ноннинг граммини камайтиради. Маҳсулотларни аяйди. Бу жуда ноинсофлик. Инсон қандай бошлаган бўлса, охиригача шундай ҳалол кетиши керак.\nОдамлар билан мулоқот қилиш қийин\nИшимни жуда яхши кўраман. Сидқидилдан бор меҳримни бериб нон ёпаман. Нонларим чиройли чиқиб, харидорлар мақтаб олса, хурсанд бўламан. Лекин ҳаммага бир хил ёқиб бўлмаганидек, танқид қилганлар ҳам кўп бўлади.\nАслида болаликдан оғир-босиқ йигитман. Лекин ҳар хил одам билан мулоқот қилавериб, охирги пайтларда жаҳлдор бўлиб қолдим. Қўпол муомала қилганларга мен ҳам овозимни кўтариб гапирдим. Уришдим. Жеркиб бердим.\nТабиийки, бу ишимга таъсир қила бошлади. Ўйлаб қарасам, бу ишим хато экан. Асабларимни йўқотяпман. Кейин кимнингдир кўнглини оғритиш мусулмончиликка ҳам тўғри келмайди. Ҳозир ундай муомала қилганларга кулиб қараб узр дейман, бўлди. Ортиқча гапирмайман.\nБолалигимда мактабга кетиш йўлида новвойхона бўларди. Янги узилган ноннинг ҳиди димоғингизни қитиқлайди. Қорнингиз тўқ бўлса ҳам егингиз келади. Адашмасам, ўшанда биринчи ёки иккинчи синфда ўқирдим. Қўлимда 50 сўм пул бор. Нон 100 сўм эди. Новвой акаларнинг олдига бориб, «акалар, росса иссиқ нон егим келди, лекин пулим етмайди, бераверсизларми?» деб сўраганман. Шунда улар мени мазах қилиб, кулча ёпмаяпмиз, деб нон беришмаган. Бола бўлганимгами, уларнинг устимдан кулишлари қаттиқ таъсир қилган.\nБиласизми, орадан қанча йиллар ўтди, лекин ҳалиям хотирамдан кетмайди. Шу керакмиди менга, деб ҳозирам ўйлайман. Мактаб болалари келиб қолса, биронтасини қайтармайман. Текинга нон бераман. Шундай болалар келса-ку деб йўлга қараб, Худодан сўраб тураман.\nСиновлар инсон учун миннатдорман\nТўғри, яхши кўриб, ўзим хоҳлаб бу соҳага кириб келмадим. Кўп қийинчилик кўрдим. Лекин афсусланмайман. Ҳеч қачон бўлди, ҳаммасини йиғиштираман демаганман. Чунки новвойликдан топаётган пулимдан рўзғоримни тебратяпман. Оиламни боқяпман. Шу касбда ўз ўрнимни топдим. Агар озгина ишимдан норизо бўлсам бу ношукурлик бўлади.\nГенерал бўлишни орзу қилмаган аскар бўлмагандай, мен ҳам яқин орада ўз новвойхонамни очишни режа қилганман. Бутун умр бировнинг қўлига қараб юришни хоҳламайман. Бундан ташқари, ишим соғлиғимга таъсир қиляпти. Шу сабаблар мени тезроқ ҳаракат қилишга ундаяпти.


Зотан, табрикда алоҳида таъкидланганидек, йил давомида босиб ўтган йўлимизни ва рўй берган воқеаларни, қўлга киритган марра ва ютуқларни шукроналик билан кўз ўнгимиздан ўтказар эканмиз, 2014 йил биз учун самарали ва хосиятли бўлди, деб айтишга тўлиқ асосларимиз бор.\nДарҳақиқат, ўтган йил мамлакатимиз ҳаётининг барча жабҳаларида жадал ривожланиш даври бўлди. Буни биргина иқтисодиёт соҳасида эришилган ютуқлар мисолида ҳам яққол кўриш мумкин. Негаки, 2014 йилда ҳам жаҳон миқёсида молиявий-иқтисодий инқироз давом этаётганига қарамасдан, ялпи ички маҳсулот ҳажмининг ўсиши 8 фоиздан кам бўлмади. Ушбу рақам моҳиятини теранроқ англаш учун Ўзбекистонимиз дунёнинг саноқли давлатлари қаторида шундай юқори натижага эришгани, бу кўрсаткич охирги 10 йил давомида узлуксиз таъминланиб келинаётганини айтиш кифоя, назаримда.\nҚувонарли томони шундаки, 2015 йилда ҳам мамлакатимизда тараққиёт кўрсаткичлари бундан кам бўлмаслиги кутилмоқда. Мана шундай паллада барқарор ўсиш суръатларини таъминлашда фаол иштирок этаётган тадбиркорлардан бири эканлигимдан фахрланаман.\nАлбатта, юртимизнинг иқтисодий салоҳияти юксалиб, халқимиз турмуш фаровонлигини таъминлашда кичик бизнес ва хусусий тадбиркорлик соҳаси тобора ҳал қилувчи аҳамият касб этмоқда. Буни биргина Наманган вилоятида 15 мингдан ортиқ ана шундай субъектлар фаолият кўрсатиб, ялпи ҳудудий маҳсулотнинг 75 фоиздан ортиғини ишлаб чиқараётгани яққол тасдиқлаб турибди. Буларнинг барчаси давлатимиз томонидан тадбиркорлик ҳаракати доимо қўллаб-қувватланаётгани, соҳага қўшимча имтиёз ва преференциялар берилаётгани самарасидир.\nБиз ҳам яратиб берилган шарт-шароитлардан унумли фойдаланиб, тадбиркорлик фаолиятимизни барқарор йўлга қўйиб олдик. Айни чоғда ишлаб чиқаришни йил сайин ривожлантириб бораяпмиз. Масалан, банкнинг бир миллиард сўм миқдоридаги кредити ёрдамида Фарғона водийсида биринчи бўлиб мода ва дизайн марказини ишга туширдик.\nБугунги кунда корхонамизда элликдан ортиқ турдаги либослар тайёрланаяпти. Уларнинг сифати юқори, бичими замон талабларига мос. Шу боис ташқи бозорда ҳам талаб ортиб бораяпти. Натижада якунланган йилнинг ўзида МДҲнинг бир қатор давлатларига 280 минг АҚШ долларилик маҳсулотлар етказиб берилди.\n2015 йилда амалга оширишни мўлжаллаган режаларимиз бисёр. Жумладан, аёллар костюми ва курткаси тикишни ўзлаштириш ҳаракатини бошладик. Ушбу лойиҳа амалга оширилиши билан 35 та иш ўрни яратилиб, қўшимча равишда 600 миллион сўмлик маҳсулот тайёрлаш имконияти юзага келади.\nМамлакатимизда фаолият кўрсатаётган кичик бизнес субъектларининг деярли барчаси шундай истиқболли лойиҳалар устида ишлаяпти, десак, хато бўлмайди. Чунки жорий йилда кичик бизнес ва фермер хўжаликлари учун ягона ижтимоий тўловлар ставкаси 25 фоиздан 15 фоизга туширилиши кутилаяпти. Бу 440 миллиард сўмдан кўпроқ маблағ тадбиркор ва фермерларнинг ихтиёрида қолдирилади, деганидир.\nТадбиркорларга кўрсатилаётган бундай ғамхўрликлар эзгу ишларга мустаҳкам пойдевор бўлиб, пировардида кўп тармоқли иқтисодиётимизнинг етакчи соҳасини янада ривожлантириш, аҳоли бандлиги ва ҳаёт даражасини оширишга хизмат қилади.\nНаманган шаҳридаги «Истиқлол текстиль дизайн»\nМазкур рукндаги бошқа мақолалар: « Энг улуғ мақсад юрт тинчлиги ва равнақига ҳисса қўшиш\tТаътил мароқли ўтмоқда »


Элликдан ошдингизми, югуринг! — Фарғона шифокори\nЁш элликдан ошар экан, ақл ва мияни тиниқ тутиб туришнинг йўли ҳафтада бир неча марта жисмоний машқ қилиш экан. Бу ҳақида BBC ёзмоқда.\nСўнгги илмий тадқиқотларнинг хулосасига кўра, юрак ва мускулларни бироз машққа солиш билан инсон хотирасини мустаҳкамлаб, фикрлаш даражасини яхшилаб олади.\nМашқ қилиш билан ҳатто англаш қобилияти сусайиб бораётган кексаларда ҳам ижобий ўзгаришлар рўй берган.\nАвстралиялик олимларга кўра, қайси ёшда бўлишингиздан қатъиназар, жисмоний машқ қилиш тана ва зеҳнни соғлом уйғунликда сақлар экан.\nЭллик ёшдан ўтганларга T’ai Chi машқлари тавсия қилинган.\nБу тадқиқотларни Британия Спорт Тиббиёт Журнали ( the British Journal of Sports Medicine) нашр қилган.\nЖисмоний ҳаракат бир неча касалликларнинг олдини олар экан.\nБулар орасида қандли диабетнинг иккинчи тури, айрим саратон хасталиклари бор.\nЯна бир муҳим томони айнан жисмоний тарбия билан миядаги «қариш»нинг олди олинади.\nНазарияга кўра, машқ ва ҳаракат билан мияда қон, кислород ва фойдали озуқалар айланиши яхшиланади, бу эса нафақат тана саломатлигини мустаҳкамлайди, балки гормонлар миқдори ошади, янги нейрон тўқималар пайдо бўлади.\nКанберра университетининг олимлари катта ёшдагиларнинг тўрт ҳафталик жисмоний машқ жараёнлари таъсирини тадқиқ қилишган.\nАйни тадқиқот иштирокчиларининг миялари бир неча маротаба тиббий кўрикдан ўтказилади.\nАэробика билан шуғулланганларнинг мия фаолияти, англаш, фикрлаш, ўқиш, ўрганиш ва асослаш қобилиятлари жиддий яхшилангани аниқланади.\nМускулларини машқ қилганлар, оғирлик кўтарганлар эса хотираларини яхшилаб олишган, режалаш ва ташкиллаштиришда ижобий натижаларга эришганлар.\nКанберрадаги Спорт ва Жисмоний машқлар институтининг илмий ходими Жо Норсейга кўра, тадқиқотлар натижалари 50 ёшдан ошганларга тиббий маслаҳат бериш даражасида ишончга молик бўлганини айтади.\n«Агар ҳафтада бир ва ё икки марта бўлса ҳам машқ қилсангиз, бу сизнинг ақлий қобилиятингизни яхшилайди. Албатта, яхшироқ натижага эришиш учун кўпроқ машқ қилиш керак бўлади».\nКунига икки бора қаҳва ичилса, бу жигар циррози таҳдидини ҳамда давосиз дарддан ўлиш хавфини икки баробарга камайтиради.\nФото: SalamHotel.uz Британиянинг The Telegraph нашри Ўзбекистонни коронавирус бўлмаган ва саёҳат қилиш тавсия этилган 16 та мамлакатлар қаторига қўшди. Мақолада мамлакатда Буюк ипак йўлида жойлашган қадимий шаҳарлар ...\n← Фарғонадаги шифохоналарда нега койкалар сони қисқартирилмоқда?\nМагистратурада янги “Нутрициология” йўналиши очилади →\n11.04.2020 fsh.uz 36\n09.02.2020 fsh.uz 183


Уйда тайёрлаймиз: 7 та ноодатий десерт рецептлари – Voha-TV.uz\n25.07.2020 Admin Sharhlar yo’q\nҚорағатдан зефир тайёрлаш\nЗефирни уй шароитида тайёрлаш мумкин бўлса керак деб бирор марта ўйлаб кўрганмисиз? Zira билан ҳамма нарсани уддасидан чиқасиз. Бунинг учун бироз сабр ва вақт бўлса кифоя, қарабсизги ажойиб ширинлик дастурхонингизга кўрк бағишлайди.\nКейк-попс — шоколадли глазур билан қопланган, таёқчага тиқилган бисквитли коптокчалар бўлиб, бундай ажойиб десертни танаввул қилиш ҳеч кимга қийинчилик туғдирмайди. Уларни ҳатто йўлда ҳам истеъмол қилиш мумкин.\n«Птиче молоко» торти\n«Птиче Молоко» торти — анча йиллардан бери севимли бўлиб келаётган ширинликлардан бири ҳисобланади. Унинг тез ва осон тайёрланилишига эса кўпчиликнинг ишонгиси келмайди.\nТаёқчали меренга безеси\nУмуман олганда бу ширинликни қандолатчилар учун ҳақиқий топилма десак бўлади. Улар тайёрланиш жиҳатидан осон, лекин ўз қонун қоидаларига эга.\nПеченье «Юракчали одамчалар»\nПеченьелар жуда оддий ва мазали бўлиб, уларни тайёрлаш учун фақатгина одамча ва юракча шаклидаги кесиш учун мўлжалланган қолипчалар керак бўлади.\n«Башорат қилувчи» печеньелар\nҲа-ҳа, бу сизни кулдирадиган ёки ўйга соладиган ўша печеньелар. Бу ерда сизнинг башоратлар ҳақидаги ғояларингиз умуман чегара билмайди. Масалан, сиз инсонларга бирон-бир яхши тилаклардан тилашингиз ҳам мумкин.\nҲарфлар ёки рақамлар кўринишадаги тортлар оммавий урфга айланган тортлар ҳисобланади. Улар Исроиллик пазанда-қиз Ади Клингхофер шарафи билан шундай машҳур бўлиб кетди.\n← Коронавирусга қарши вакцина текин бўладими?\n“Ишсизлар кўпайишига ҳисса қўшманг!” →\nKasbilik ilg’or fermerlar\nЗангиота колониясидаги маҳкумлар ҳаётидан кичик лавҳа\nPandemiya davrida jinoyat ishi yuzasidan olib boriladigan tergov harakatlari


“ПАРАСТУ” БОЛАЛАР БОҒЧАСИ ФОЙДАЛАНИШГА ТОПШИРИЛДИ\nДата публикации\tПросмотров: 861\nГулистон шаҳрида Тинчлик ва миллий бирлик асосчиси-Миллат пешвоси, Тожикистон Республикаси Президенти муҳтарам Эмомали Раҳмон “Парасту” давлат боғчаси биносини фойдаланишга топширди.\nУшбу боғчанинг умумий майдони 1 гектардан ортиқни ташкил қилади. Уч қаватдан иборатдир.\nБу иншоот узоқ йиллардан бери аянчли аҳволда эди. Бино Гулистон шаҳридаги “Авиценна» МЧЖ томонидан тӯлиқ таъмирдан чиқарилди. Болалар боғчаси стол-стул ва бошқа ӯқув жиҳозлари билан таъминланди.\nМамлакат Президенти муҳтарам Эмомали Раҳмон ушбу таълим биноси билан танишар экан, қурувчилар ишига юқори баҳо бериб, маҳаллий тадбиркорларнинг бошламаси таҳсинга лойиқ эканлигини айтди.\nЭндиликда ушбу янги ва замонавий муассасада шаҳар аҳолисининг 500 нафар фарзанди 14та гуруҳда таълим-тарбия олади. Ушбу боғча ишга тушиши ортидан 38 киши иш жойи ва яхши маош билан таъминланди. Бу ерда таълим жараёни тожик, рус ва инглиз тилларида олиб борилади.\nБинони янгилаш ва таъмирлаш чоғида маъмурият ва тиббиёт ҳамшираси кабинетлари, маҳсулотни сақлаш омбори, ошхона ва кийим ювиш хонаси ҳам инобатга олинган. Боғча ягона иситиш системасига уланган. Бу қиш фаслида хоналардаги ҳароратни мӯътадил сақлашга хизмат қилади.\n“Парасту” болалар боғчаси ҳовлисида 14та айвонча мавжуд. Бу ерда машғулотлар ӯтказилади.\nМанзарали ва доимяшил турли дарахтлар, кӯзни қувнатувчи гул буталарининг ӯтқазилгани, бино олдига ва йӯлакларга сополак ётқизилиб асфалт қилингани бу ерда амалга оширилган ободончилик ишлари сирасидандир.\nЙӯл ҳаракати қоидалари майдончасининг мавжудлиги боғчанинг ӯзига хос хусусияти ҳисобланади. Бу орқали болалар йӯл ҳаракати қоидаларини ӯзлаштирадилар.